qundao/data-zh-poetry huggingface dataset:
题木刻屏 其一 奚囊觅句
作者：弘历
朝代：清
体裁：七言绝句

名山秀水淡烟光，行处奚奴负锦囊。刻意求奇琢新句，岂知大块有文章。
题木刻屏 其一 松苹鹤鹿
作者：弘历
朝代：清
体裁：七言绝句

鹤立苍松鹿食苹，回溪楼阁俨仙京。问伊底识仙京者，物各怡然自适情。
题木刻屏 其一 江城晓渡
作者：弘历
朝代：清
体裁：五言律诗

巧匠争画史，能将刀笔传。津城偏近岸，江晓正晴天。茅屋鸡鸣月，旅人待渡船。临风怀谢意，写出李青莲。
题木刻屏 其一 滕阁豪吟
作者：弘历
朝代：清
体裁：七言绝句

高阁临江俯碧流，逢迎摛藻压朋俦。设无秋水长天句，能不孤乎风送舟。
题木刻屏 其一 竹林芳躅
作者：弘历
朝代：清
体裁：七言绝句

那管世间俗务纷，林中放荡任醺醺。延年独作五君咏，别见知他自不群。
题木刻屏 其一 竹院鸣琴
作者：弘历
朝代：清
体裁：七言绝句

萧斋静抚七弦鸣，门外无人竹院清。欲笑世间刀笔吏，几曾识得此中情。
题木刻屏 其一 风潭渔乐
作者：弘历
朝代：清
体裁：七言律诗

江城演迤接江乡，坌集渔舟柳岸傍。网罢澄潭同乐暇，樽开绿峙各分场。举杯那虑酩酊醉，敲户无惊赋税忙。极目风纨清可挹，故宜刻景作清防。
题木刻屏 其一 黄鹤仙踪
作者：弘历
朝代：清
体裁：七言绝句

江夏层甍黄鹤传，李崔二律早空前。偶然忆咏十洲画，石火光阴阅□年。
题木刻屏 其三 柳坪策杖
作者：弘历
朝代：清
体裁：七言绝句

林间三益稡嘉宾，濠濮想中绝点尘。应笑世间刀笔吏，不如作者绘精神。
题木刻屏 其三 江皋舣眺
作者：弘历
朝代：清
体裁：七言绝句

野艇何妨小泊之，眺中天水永相宜。几株枫树叶全落，知是吴江已冷时。
题木刻屏 其三 溪阁含晖
作者：弘历
朝代：清
体裁：七言绝句

水亭八牖纳清晖，谢氏诗情是也非。四大家如相等度，胜他渲染费毫挥。
题木刻屏 其三 镜阁秋澄
作者：弘历
朝代：清
体裁：七言绝句

有树槎枒有石棱，层台入影镜光澄。大家气韵虽工写，似此分明若个能。
题木刻屏 其三 鱼罾徐举
作者：弘历
朝代：清
体裁：七言绝句

平江水涨上鱼时，鱼罩鱼罾随所施。刀笔偶看唐马画，木屏似咏陆皮诗。
题木刻屏 其二 山墅探游
作者：弘历
朝代：清
体裁：七言绝句

溪桥樾径后先行，飒沓风光潇落情。童子抱琴主人问，可来流水写其声。
题木刻屏 其二 山楼纳霭
作者：弘历
朝代：清
体裁：七言绝句

不藉施丹与染青，已教饶韵亦传形。山楼何事半隐现，常有朝岚夕霭停。
题木刻屏 其二 岳阳胜览
作者：弘历
朝代：清
体裁：七言绝句

岳岳高楼枕水滨，笛声千古洞庭春。仲淹记语背成诵，后乐先忧我更谆。
题木刻屏 其二 松彴携琴
作者：弘历
朝代：清
体裁：七言绝句

略彴横溪俯碧漪，过溪童子抱琴随。水亭不远乔松下，欲谱泠泠风入时。
题木刻屏 其二 松溪晓渡
作者：弘历
朝代：清
体裁：七言绝句

来往行舟待渡时，卬须无奈晓寒披。一般原是用刀笔，较彼吏人似胜之。
题木刻屏 其二 松阴试茗
作者：弘历
朝代：清
体裁：七言绝句

松梢月影飒然清，拾取松枝古鼎烹。有茗有泉便可试，底须陆羽费精评。
题木刻屏 其二 虹桥晚舣
作者：弘历
朝代：清
体裁：七言绝句

水亭四面俯鲸波，宛转虹桥少客过。小艇舣来有鱼卖，晚风正好煞渔蓑。
题木刻屏 其二 西成省敛
作者：弘历
朝代：清
体裁：七言绝句

驻辇相看父老随，村村纳稼筑场时。谁云刻镂伤农事，正写休民夏谚词。
题木刻屏 其二 野店晴归
作者：弘历
朝代：清
体裁：五言律诗

山村复水郭，有店宿行人。来往如归舍，驱驰总识津。图中弗著语，意外别传神。似问浮生辈，谁非逆旅伦。
题木刻屏 其二 香山佳会
作者：弘历
朝代：清
体裁：七言绝句

香山屏刻会香山，九老遗风想像间。却忆祝釐曾两度，那禁即景涕潸潸。
题木刻屏 其二 香社耆徽
作者：弘历
朝代：清
体裁：七言绝句

鼻祖香山白傅诗，岂知盛典倍乎其。乍观木写耆徽景，俛首无言有所思。
题木刻屏 其二 鸬艇初回
作者：弘历
朝代：清
体裁：七言绝句

畜鸬放去衔鱼返，颈系以丝不得吞。渔者计鱼无弗至，其间天理亦应存。
题木刻屏风
作者：弘历
朝代：清

谁氏园林择胜开，山环抱复水潆洄。川横桥喜路不断，岸转船如峰自回。意入敞亭趣有永，目游高阁望无埃。分明层叠浅深处，欲问丹青能是哉？
题木刻屏风 其一 松风亭阁
作者：弘历
朝代：清
体裁：七言律诗

谁氏园林择胜开，山环抱复水潆洄。川横桥喜路不断，岸转船如峰自回。意入敞亭趣有永，目游高阁望无埃。分明层叠浅深处，欲问丹青能是哉。
题木刻屏风 其三 板桥策杖
作者：弘历
朝代：清
体裁：七言绝句

跨溪略彴水流微，信步过还信步归。寄语扶筇觅句者，朴为佳漫逞雕几。
题木刻屏风 其二 樾径携琴
作者：弘历
朝代：清
体裁：七言绝句

遥看兰若步前移，奴子抱琴野径随。生灭非关参佛偈，清平盖欲听贤师。
题木刻山水图屏 其一 野彴携琴
作者：弘历
朝代：清
体裁：七言绝句

策杖平桥童抱琴，寻诗隔岸指深林。无须小坐七弦弄，不及泠泠步底音。
题木刻山水图屏 其二 澄溪泛艇
作者：弘历
朝代：清
体裁：七言绝句

澄溪野艇去留听，无系如之俯碧泠。试问斯人意何托，都忘来往色和形。
题木刻山水画屏 其三 柳彴携筇
作者：弘历
朝代：清
体裁：七言绝句

西村东舍原非远，策杖还携童子随。疑是右军分遗者，过桥问字特相宜。
题木刻山水画屏 其二 溁波叠嶂
作者：弘历
朝代：清
体裁：七言绝句

丹青自有松枫别，皴染全无凹凸分。漫议斯人逞刀笔，胜他吏者弄深文。
题木刻山水画屏 其四 枫溪放棹
作者：弘历
朝代：清
体裁：七言绝句

收帆不碍渡溪迟，袅袅秋风落叶披。应忆浣花有神句，果然石出倒听时。
题木刻山水画屏·其一
作者：弘历
朝代：清
体裁：七言绝句

山萦回复水平远，结社真宜翰墨群。细故虽云鄙记忆，幽期曾不涉功勋。
题木刻耕织图屏 其一 耕
作者：弘历
朝代：清
体裁：七言绝句

工商新样日求工，雅俗其间自不同。谁曰雕文伤农事，试看刻木绘豳风。
题木刻耕织图屏 其二 织
作者：弘历
朝代：清
体裁：七言绝句

本因程棨摹楼璹，傅会又传刘氏图。匠氏于斯绘刀笔，重农兼及重桑夫。
题木根南极老人鹤鹿图
作者：弘历
朝代：清
体裁：五言绝句

千年古木根，六星鹤鹿宛。自有画图意，而无斧凿痕。
题木根蕉叶
作者：弘历
朝代：清
体裁：七言绝句

清供天籁阁中曾，既曰根云叶亦应。设拟郑人梦骇鹿，植生犹觉近堪徵。
题木画屏 其一 会棋
作者：弘历
朝代：清
体裁：五言律诗

巧匠试奇刻，溪堂作会棋。方圆含动静，胜负系安危。无斧痕曲肖，有神韵莫遗。应嗤刀笔者，此妙未能知。
题木画屏 其一 松菊
作者：弘历
朝代：清
体裁：七言绝句

辞著归来松菊存，底须稚子候于门。斯人应厌刀笔吏，刀笔翻传寄傲言。
题木画屏 其一 溪亭延爽
作者：弘历
朝代：清
体裁：七言绝句

写木为图样出新，溪亭谁者纳凉宾。名家李赵能斯否，三倍堪惊近利人。
题木画屏 其二 梅竹
作者：弘历
朝代：清
体裁：七言绝句

雪虐风饕岂足云，横斜节槩簇清芬。孤山处士孤吟处，侧伴安能少此君。
题木画屏 其二 试茗
作者：弘历
朝代：清
体裁：五言律诗

云馆邀閒客，雨前试茗芽。湘炉雪融乳，越碗月分华。雅是清供具，宁须奇品誇。雕几贵寓意，淡泊以为嘉。
题木画屏 其二 野彴寻诗
作者：弘历
朝代：清
体裁：七言绝句

溪畔明知有客招，相将小立盼松寮。天空水阔胥诗趣，生面别开异灞桥。
题木碗
作者：弘历
朝代：清
体裁：五言律诗

木碗神尧赐，匣藏岁月深。见羹犹似昔，饮泽到于今。朅想含饴日，敢忘守器心。和阗虽致贡，兹乃实球琳。
题木碗
作者：弘历
朝代：清
体裁：五言律诗

西藏丹书进，先之木碗呈。所嘉诚彼重，那论物斯轻。朴质非无当，大文横有庚。九经明著义，厚往例银罂。
题木绘四季花卉屏 其一 牡丹
作者：弘历
朝代：清
体裁：七言绝句

洛阳名品冠三春，芍药翻为侍婢人。真是积薪非躗语，后来居上特精神。
题木绘四季花卉屏 其三 木芙蓉
作者：弘历
朝代：清
体裁：七言绝句

芙蓉似惜水华凋，江岸盈盈照晚潮。写照画工情不已，倩他代笔匠人雕。
题木绘四季花卉屏 其二 石榴
作者：弘历
朝代：清
体裁：七言绝句

涂林五月烂然开，有艳无馨各具材。欲向香楠结好友，为同为异不须猜。
题木绘四季花卉屏 其四 梅
作者：弘历
朝代：清
体裁：七言绝句

幅中真觉暗香孤，王冕还应逊此夫。设校世间刀笔吏，知他清浊了然殊。
题木绘四时景物屏 其一 春景柳岸烟晴
作者：弘历
朝代：清
体裁：七言绝句

远村晴飏酒旗风，町畔牛閒睡牧童。并立老翁若闻语，似嗔春及惰农功。
题木绘四时景物屏 其三 秋景月榭泉琴
作者：弘历
朝代：清
体裁：七言绝句

瀑水如琴落石峡，虚轩临水月当空。高人凭听秋声处，欲问欧阳同不同。
题木绘四时景物屏 其二 夏景荷亭凉净
作者：弘历
朝代：清
体裁：七言绝句

荷亭閒坐净凉披，活脱杜陵五字诗。更命拿舟采其最，远观不已近亲之。
题木绘四时景物屏 其四 冬景雪桥诗话
作者：弘历
朝代：清
体裁：七言绝句

乔柯突兀冷风飕，诗意灞陵桥上求。欲借六花传别撰，果然写出玉雕锼。
题木绘屏 其一 月宇泉声
作者：弘历
朝代：清
体裁：七言绝句

镂牙刻木代渲染，仰眺蟾光俯瀑流。声有声无尽诗趣，知他粉本得僧繇。
题木绘屏 其二 云峰塔影
作者：弘历
朝代：清
体裁：七言绝句

一抹红霞落远天，春林又复蔚轻烟。幽人杖策寻归径，意在浮图阿那边。
题木镂山水图 其一 登楼望远
作者：弘历
朝代：清
体裁：五言律诗

临溪开别墅，傍树筑高楼。峰远无遮目，云閒称举头。蒲车何用至，荷笠或相投。莫谓长空杳，心还与共悠。
题木镂山水图 其二 囊琴访逸
作者：弘历
朝代：清
体裁：五言律诗

策筇过石栈，僮子抱琴随。流水高山处，此倡彼和时。虚堂消永昼，高树落轻飔。六法开生面，宁称刻楮奇。
题木镂山水画
作者：弘历
朝代：清
体裁：七言律诗

六法古来惟画师，今看刀笔叠生奇。浅深不藉纸墨染，高下宛分松桕披。僮子抱琴若有待，幽人倚槛那无思。设如汉诏相提论，返朴艰哉祇愧之。
题木镂渔樵耕读图
作者：弘历
朝代：清
体裁：七言律诗

太古山川尘外陬，武陵一例有人留。弄竿初不计鱼乐，荷担惟应与鹿游。力穑略同无越畔，穷经何异服先畴。四民执业各勤务，刻镂伤农语信不。
题朱三松竹刻射鸿笔筒
作者：弘历
朝代：清
体裁：七言绝句

性疏喜酒雕不苟，世业由来臻极工。下马弯弧底为者，喻疑薄彼目飞鸿。
题朱彝尊井田砚
作者：弘历
朝代：清
体裁：七言绝句

曝书亭里考经义，井字砚田磨欲平。自是伊人思复古，可知复古实难行。
题朱彝尊经义考
作者：弘历
朝代：清
体裁：七言排律

秦燔弗绝殆如绳，未丧斯文圣语曾。疑信虽滋后人议，述传终赖汉儒承。天经地纬道由托，一贯六同教以兴。藜阁炎刘校诚韪，竹垞昭代撰堪称。存亡若彼均详注，文献于兹率可徵。远绍旁搜今古会，焚膏继晷岁年增。考因晰理求其是，义在尊经靡不胜。枕葄宁惟资汲鉴，阐崇将以示孙曾。
题朱德润山水卷
作者：弘历
朝代：清
体裁：五言律诗

岭复溪环处，高人各卜居。有时访云水，无事问虫鱼。木彴度蹜尔，芸窗侍企如。相期话旧圃，非拟万言书。
题朱德润秀野轩卷
作者：弘历
朝代：清
体裁：五言律诗

徵士耽小隐，幽居水竹便。开轩眄秀野，据榻吟高天。佳话留今日，良朋自昔年。吴中故多士，渤海独成缘。
题朱松竹刻西园雅集图笔筒
作者：弘历
朝代：清
体裁：七言律诗

正嘉二百馀年阅，邻鹤遗雕坚致真。高技必应托高事，传形莫若善传神。曾无纰裂丁甲护，雅称摩挲笔砚亲。凹凸其间疑可步，珍图欲夺李公麟。
题朱汝琳草虫卷
作者：弘历
朝代：清
体裁：七言律诗

蝇蝇翊翊各通灵，蠕动肖翘毕肖形。谁辨方言及尔雅，无过久竹与青宁。饮惟清露瀼金井，怕是秋风袅洞庭。卵湿化生一合相，恰都来听法王经。
题朱漆菊花茶杯
作者：弘历
朝代：清
体裁：五言绝句

制是菊花式，把比菊花轻。啜茗合陶句，裛露掇其英。
题李世倬山水卷
作者：弘历
朝代：清
体裁：七言绝句

藓砌新秋有落桐，纱幮却暑尚耽风。石栏干外明漪皱，犹见残荷着意红。
题李世倬画
作者：弘历
朝代：清
体裁：七言绝句

曾是皋涂命写真，林仍罗落岭嶙峋。独怜盘礴为图者，却已多年作古人。
题李世倬疏林亭子
作者：弘历
朝代：清
体裁：古风

胸中常有万里意，一溪一壑亦无穷。契乎妙者倪云林，近来董李颇能工。远山绿滴雨洗后，乔柯籁爽夏长中。笠亭四柱不为窄，暮霭朝岚面面通。忆得曾经似此最佳处，乃在盘山之幽甘涧东。
题李世倬皋涂精舍图
作者：弘历
朝代：清
体裁：七言绝句

图写皋涂著壁悬，偶来即景赏云烟。谁知常住舍中者，已阅人间二十年。
题李世倬秋崖独步
作者：弘历
朝代：清
体裁：五言绝句

秋山一坐清，秋空万里明。杖藜独步人，心与孤鸿征。
题李亨瓶花即用其韵
作者：弘历
朝代：清
体裁：七言绝句

秋深或似初春候，瓶贮四时花创新。绘笔底须诩奇事，谓之为怪不为神。
题李伯时潇湘卧游图用苏东坡题宋复古画潇湘晚景图韵·其一
作者：弘历
朝代：清
体裁：五言律诗

设不观图画，空传潇与湘。两虹奔峡合，一练饮天长。董记原堪验，苏诗那可忘。轩皇张乐处，堪以眄苍茫。
题李伯时潇湘卧游图用苏东坡题宋复古画潇湘晚景图韵·其三
作者：弘历
朝代：清
体裁：五言律诗

巴陵烟树色，夕照与天齐。远派来三蜀，归帆下五溪。卧游方汗漫，神解谢筌蹄。聚散千秋事，浮云湘水西。
题李伯时潇湘卧游图用苏东坡题宋复古画潇湘晚景图韵·其二
作者：弘历
朝代：清
体裁：五言律诗

彷佛松岩畔，虬枝尚怒蟠。写真伊应独，和韵我良难。川溟渔村静，岚收亥市攒。禅和总饶舌，何似不言看。
题李伯时醉僧图
作者：弘历
朝代：清
体裁：古风

书抗颠张颠，襌契元奘元。两童抱坛来，三百青铜钱。醉笔一挥洒，楚纸生云烟。便云狂亦得，堪谓佛而仙。
题李公麟临洛神赋
作者：弘历
朝代：清
体裁：五言律诗

魏帝黄初代，陈王济洛川。雄词托鲸踊，遗迹抚龙眠。妙处意无尽，婉如神已传。风人有深旨，所寓在思贤。
题李公麟仿韦偃牧放图
作者：弘历
朝代：清
体裁：古风

将军弟子韦与韩，往往画马遗人间。一疋价值千金骥，攻驹富牧何曾传。伯时奉敕摹粉本，神迹重似见韦偃。干惟画肉杜老嗤，独于偃也无贬损。薄言駉者锦绣张，饮秣适性力乃强。筋埋肉胀固无数，此中不少騄駬藏。但养其骏弃其驽，驽多骏鲜非良图。兼容并包择贤用，既有伯乐骏岂无。
题李公麟吴中三贤图 其一 范蠡
作者：弘历
朝代：清
体裁：七言绝句

事济飘然避世喧，五湖烟水意行存。种山不听几先语，第八徒悲犯玉门。
题李公麟吴中三贤图 其三 陆龟蒙
作者：弘历
朝代：清
体裁：七言绝句

三日饶州即去之，葛巾潇洒信天随。钓车茶具聊携处，相访惟应李与皮。
题李公麟吴中三贤图 其二 张翰
作者：弘历
朝代：清
体裁：七言绝句

琴语同开入洛船，思吴返棹那俄延。祗今朗咏黄花句，也占风流五百年。
题李公麟山庄图
作者：弘历
朝代：清
体裁：七言律诗

龙眠居士写龙眠，三李风流宛目前。小畜吉占文德懿，同人韵事画图传。定评况喜出宗伯，绝搆真堪匹辋川。我独白驹思雅什，即今谁是乐林泉。
题李公麟渭桥受盟图
作者：弘历
朝代：清
体裁：七言绝句

公麟有慨南关事，遐想澶渊写渭桥。钦若反云设孤注，如簧佥计万年昭。
题李公麟画三马苏轼赞真迹卷轼赞序言颇难解今并为叙明且反其意
作者：弘历
朝代：清
体裁：古风

公麟神笔画三马，赞书苏轼意颇雅。效以鬼章青宜结，是二�人昔擒者。其一奚官无姓名，同牵骏入天圉厦。画之得神不待言，赞之深意诚非假。闭关汗血却之奇，意在安民兵革舍。然而元祐朝廷间，邪正相参门户把。卒之正终不胜邪，内之不修外自惹。轼也曾亦虑兹乎，洛蜀何为自分社。今之服远殊贰师，良骥天闲牣汗赭。奇形既命世宁传，神韵更教廷标写。欲问苏家玉局翁，斯举尔谓何如也。
题李公麟画郭子仪单骑见虏图
作者：弘历
朝代：清
体裁：七言律诗

泾阳不肯守孤城，单骑权为见虏行。扣马力违郭晞谏，步莎手任葛罗擎。吐蕃回纥心咸服，元振朝恩妒那倾。写像公麟肖神表，一言以蔽曰诚明。
题李勉玉泉琴
作者：弘历
朝代：清
体裁：古风

王孙位将相，侃侃持正议。荣显非所耽，自号幽清士。平生善鼓琴，雅尚还自制。范铜成兹器，岁月犹亲志。置弦一攫醳，玉泉声尚沸。因忆响泉磬，丰剑今何寄。重人匪重物，望古兴遐思。
题李升山水
作者：弘历
朝代：清
体裁：七言绝句

厜㕒携杖送君行，骑二茅龙上玉京。只有淀山倒影在，泖湖赊月伴涛声。
题李升袁安卧雪图
作者：弘历
朝代：清
体裁：七言绝句

卧雪原非遁世情，孝廉徵召令阴平。立朝侃侃多忠告，皆自傲寒素养成。
题李唐寒谷先春图仍叠前韵
作者：弘历
朝代：清
体裁：古风

我闻巨灵雄，矍踢能爪华。又闻王子仙，吹笙控鹤驾。是皆游物外，那复萦代谢。艺林胡不然，亦在好以暇。寒谷先春图，石渠中英伯。而何卅馀年，缺题束高架。徒令频仿为，规模祗成亚。唐孙真貌似，糖成不复蔗。老董颇得神，天衣无缝罅。彼且两致咏，于本寻支娅。消閒观李迹，元气淋漓泻。数典宁可忘，拈毫辄屡罢。譬对上农夫，难与言耕稼。更如携倕般，而论搆累榭。险韵竟叠赓，有识笑应嗄。继鉴镌瑶章，破例却休讶。作者创此格，心盖通造化。设于丘壑求，犹谓减声价。仲舒曾有云，阳常居大夏。试看隆雪中，春信从天下。
题李唐山水
作者：弘历
朝代：清
体裁：古风

水声落虚白，山色耸空翠。山水最佳处，盘中多高士。舣扁舟者一，坐明亭者二。其情胥望泉，殊途非异致。传神固在斯，讵在工位置。懒瓒真知音，谓之得三昧。
题李唐江山小景卷
作者：弘历
朝代：清
体裁：古风

卷得在众前，卷题落众后。讵因逊别图，理趣听兹剖。如对六经士，那易开谈口。欲罢叹弗能，恰值神来候。文岂待加点，兴到吟笔走。原是画中灵，流露借吾手。江非岷即浙，山为辰抑酉。思翁题小景，我谓无不有。洪濛孕泱漭，缅邈郁萦纠。瑶林已茈虒，霞峤复蚴蟉。或为壮士怒，相持争胜负。或为比丘禅，空色都不受。或青若出蓝，或赤若中酒。或艳若淑姬，或苍若骀叟。或如剑出匣，徐听泉声吼。或如镜开奁，万象当前取。云阁偓佺栖，丹灶庚申守。沧波挂布帆，或是徐福否。津逮大将军，画苑谁出右。萧马望后尘，奚数黄子久。宜乎画禅翁，磬折惊琼玖。武林金屋尘，楚弓楚还扣。荆溪邻豪敚，转眼嗟丰蔀。沧桑阅几番，呵护诚非偶。一例画禅室，雪溪相侣友。香光亦知乎，墨华宛不朽。信哉东坡言，安得如汝寿。
题李唐清溪渔隐卷
作者：弘历
朝代：清
体裁：古风

沙汀石坻涵漪流，细草丛樾清且幽。个中风月付谁是，有人亦祗如虚舟。直钩岂必垂香饵，鹿头独坐无名氏。今来古往渔隐人，评量已不胜屈指。逃利未抵逃名难，钓名钓利季孟间。借问在水一方者，谁真不愧丝和竿。
题李唐滕王阁图
作者：弘历
朝代：清
体裁：七言律诗

远秀分从衡与庐，江边楼阁迥临虚。峥嵘直写绛州记，歌舞遥思帝子居。南浦西山相映带，今来古往此踟躇。家将军法能津逮，蔚纸雄浑青出于。
题李唐烟岚萧寺图
作者：弘历
朝代：清
体裁：五言律诗

已开南法秀，尚具北宗雄。斟酌诚兼善，精神是独工。泉声疑㶁㶁，烟气镇濛濛。付与苾刍侣，招提坐悟空。
题李因墨卉
作者：弘历
朝代：清
体裁：七言绝句

四季芳华笔底收，那经意想足风流。求诸艺谱还艰得，应是汴人尹白俦。
题李嵩岁朝图
作者：弘历
朝代：清
体裁：五言律诗

岁朝宜吉语，喜看岁朝图。六百年馀画，三朝景正符。门庭萃宾客，几案列尊壶。和乐盈宁象，万家俱似无。
题李嵩货郎图
作者：弘历
朝代：清
体裁：七言绝句

肩挑重担那辞疲，夺攘儿童劳护持。莫笑货郎痴已甚，世人谁不似其痴。
题李成大禹泣辜图
作者：弘历
朝代：清
体裁：古风

露收临康衢，下车泣罪人。匪事疑惟轻，岂博矜曰仁。弼教苟无术，抱惭良有因。痛兹桎梏者，犹然尧舜民。自以心为心，久由治未臻。数世异醇漓，三千年可知。
题李成寒林鸦集小卷
作者：弘历
朝代：清
体裁：七言绝句

千林叶落树枝乾，鸦集啼饥复叫寒。嗟我民宁无似此，围垆不忍展图看。
题李早寒林猎骑图
作者：弘历
朝代：清
体裁：七言律诗

猎骑寒林景细摹，题名李早半模糊。犹存孛术七言咏，实类胡瑰卓歇图。每恨章宗乖旧俗，却欣学士不过谀。秋蒐武帐偶展阅，历历其人若可呼。
题李昭道仙岛游观图
作者：弘历
朝代：清
体裁：七言律诗

琼楼瑶岛似仙山，侠客又如游市寰。但使笔超尘世外，当呼境在阆蓬间。敲棋酌酒都豪兴，策骑浮船各适閒。不是松洲经鉴定，将军妙迹向谁攀。
题李昭道曲江图
作者：弘历
朝代：清
体裁：七言律诗

画法初开南北宗，卓然贤子继家踪。势虽小变妙还过，趣则有馀繁不浓。体大由来物应博，神超所喜力能从。曲江三日图真事，未识可曾丞相逢。
题李梦阳圭式端石砚
作者：弘历
朝代：清
体裁：七言绝句

二铭献吉语镌奇，有眼缘何无眼之。跅弛既称能负气，对山救我气胡卑。
题李白春夜宴桃李园图
作者：弘历
朝代：清
体裁：七言绝句

飞觞醉月共游盘，银烛烧阑兴未阑。漫惜光阴如过客，于今已作画图看。
题李绍箕溪山访隐图
作者：弘历
朝代：清
体裁：七言绝句

诘曲山椒有路通，溪堂犹在白云中。终南若复来高怿，作者伊人定姓种。
题李舜臣江东十鉴六韵
作者：弘历
朝代：清
体裁：七言排律

十胜原无一胜终，谁云鉴此合江东。徒因南渡君臣怯，勖以北征议论公。藉是便希成正统，谓他未可奏肤功。扼吭拊背曾何有，楚尾吴头祇自穷。都会上游应冀北，提封次者亦关中。少师故是金阊侣，桑梓情牵识未通。
题李若水忠悯集
作者：弘历
朝代：清
体裁：七言律诗

主和误国罪奚辞，即使弗和祸亦随。慷慨捐躯诚可尚，诗文成集合教垂。浩然之气塞天际，不幸而生革命时。全彼忠还申已义，事非得已惨何为。
题李赞华射鹿图
作者：弘历
朝代：清
体裁：古风

东丹避嗣主，越海昔奔唐。偶作射鹿图，缦胡犹旧装。改姓事他国，回心忆故乡。虽无逐鹿志，熟处亦未忘。远愧吴泰伯，近输汉高皇。
题李赞华射鹿图
作者：弘历
朝代：清
体裁：古风

无心逐鹿人，却作射鹿景。逸麋饮箭羽，奔驹迅鞭影。眼前驰逐忙，事后浑幻境。说偈伊有馀，司囿吾当省。
题李遵道江乡秋晚卷·其一
作者：弘历
朝代：清
体裁：七言绝句

丹青见布虑疑黂，戏写江乡水墨云。却胜霸陵逢醉尉，至今犹说小将军。
题李遵道江乡秋晚卷·其三
作者：弘历
朝代：清
体裁：七言绝句

扬子曾经三度游，但知春景不知秋。鹊华师子仍同弆，足傲重光诩润州。
题李遵道江乡秋晚卷·其二
作者：弘历
朝代：清
体裁：七言绝句

鲤鱼风起浪连天，芦苇丛中避钓船。尔许名人嘅离合，岂知一例幻江烟。
题李靖舞剑台
作者：弘历
朝代：清
体裁：五言律诗

壮士今何在，空馀舞剑台。名随流水去，客共白云来。松韵雄风谡，川明匣水开。几多评古意，清咏久㣶徊。
题杜琼天平岭图
作者：弘历
朝代：清
体裁：七言绝句

我适天平一游目，森森万笏览无穷。谁知冠岭起楼处，当日才容樵径通。
题来薰书屋
作者：弘历
朝代：清
体裁：五言律诗

山庄夏五至，率以例成哉。西北天开迥，东南风应来。当年五弦抚，亿载一心该。解阜期寰宇，勖惟养与培。
题来青轩
作者：弘历
朝代：清
体裁：七言绝句

栖壁虚轩著敞开，小春嫩暖称吟陪。虽云陨箨千林尽，谁不曾将青意来。
题杨凝式韭花帖真迹
作者：弘历
朝代：清
体裁：七言绝句

名翰留传谢韭花，轩轩举欲拟飞霞。驰情讵为盘餐计，乞米流风本一家。
题杨升蓬莱仙奕图
作者：弘历
朝代：清
体裁：七言律诗

祗称写照擅传真，布景谁知乃入神。树隐三壶惟辨点，山融六法不须皴。乘云欲降鹤飞信，渡海而来杯置津。借问棋枰相对者，孰输九斛玉为尘。
题杨士奇旧端子石砚
作者：弘历
朝代：清
体裁：七言律诗

水坑子石美之最，背楷分明志士奇。学行已称荣溥让，弥缝还拟杜房持。于谦终以荐得济，王振弗能制可悲。逮事四朝臣固幸，其朝幸否亦当思。
题杨大章仿赵干江行初雪图
作者：弘历
朝代：清
体裁：七言律诗

长卷收为直幅呈，不拘其迹得其情。是为善学柳家法，岂许独推赵氏精。渔者冰鲜荡舟取，客人肌粟渡桥生。分明拈出晓人偈，受苦多因为利名。
题杨大章喜鹊花卉戏言
作者：弘历
朝代：清
体裁：古风

先春数种花，喜鹊凡十二。飞栖各得神，画者具深意。数时成一日，数月成一岁。皆欲有喜报，故自为佳事。但恐愿太奢，如愿或难遂。
题杨大章四季花卉 其一 碧桃
作者：弘历
朝代：清
体裁：七言绝句

夭夭桃朵依依柳，都占东风第一枝。欲问诗人陌头态，可如天上艳阳姿。
题杨大章四季花卉 其七 山丹
作者：弘历
朝代：清
体裁：七言绝句

几丛蔌蔌绽墙阴，艳叠红罗惹蝶寻。比似淮南应致笑，山人何得有丹心。
题杨大章四季花卉 其三 木香
作者：弘历
朝代：清
体裁：七言绝句

袅袅昌条晔晔黄，和烟笼月不胜香。相扶那藉缚花架，看取孤枝自在芳。
题杨大章四季花卉 其九 凤仙
作者：弘历
朝代：清
体裁：七言绝句

尾翅翘然象九苞，寻常秋色短墙坳。楚狂早是歌衰德，漫拟雍雍阿阁巢。
题杨大章四季花卉 其二 长春
作者：弘历
朝代：清
体裁：七言绝句

逐月枝间窈窕红，天然头踏报春风。草虫蠕动才苏蛰，便趁阳和上露丛。
题杨大章四季花卉 其五 萱花
作者：弘历
朝代：清
体裁：七言绝句

青青叶衬夏花黄，尽足风流祗少香。我是先忧天下者，便教树背那能忘。
题杨大章四季花卉 其八 万寿菊
作者：弘历
朝代：清
体裁：七言绝句

非菊何妨得菊名，黄中色映日华明。玉阶金戺瀼朝露，恰似称觞对座擎。
题杨大章四季花卉 其六 夹竹桃
作者：弘历
朝代：清
体裁：七言绝句

亦复猗猗亦灼灼，淡红疏翠特丰姿。连昌宫向墙头望，正是元家得句时。
题杨大章四季花卉 其十 秋海棠
作者：弘历
朝代：清
体裁：七言绝句

几朵猩红软玉蕤，秋风初试怯犹迟。依稀七夕长生殿，可忆无人私语时。
题杨大章四季花卉 其十一 牵牛
作者：弘历
朝代：清
体裁：七言绝句

河畔黄姑不耐单，服箱空望露华漙。连延蔓引枫枝上，抱树秋蝉为唱寒。
题杨大章四季花卉 其十三 蜡梅
作者：弘历
朝代：清
体裁：七言绝句

梢头磬口艳含香，撚蜡谁家制女郎。何必区区较形状，膻芗早是有苏黄。
题杨大章四季花卉 其十二 鸡冠
作者：弘历
朝代：清
体裁：七言绝句

叠卷层舒穗簇攒，不同花样斗花姗。玉墀雅合成双种，绛帻鸡人一例看。
题杨大章四季花卉 其十五 山�
作者：弘历
朝代：清
体裁：七言绝句

浅红娜娜弄芳菲，凌雪依然丽晓晖。设拟唐宫斗绝色，梅妃侧畔有杨妃。
题杨大章四季花卉 其十六 梅
作者：弘历
朝代：清
体裁：七言绝句

古淡丰姿清净香，贞元消息朵中藏。女夷若道无神解，那令斯花殿众芳。
题杨大章四季花卉 其十四 水仙
作者：弘历
朝代：清
体裁：七言绝句

心镂黄金瓣裁玉，玉金岂足累清高。传神若问谁称最，八斗惟应子建曹。
题杨大章四季花卉 其四 虞美人
作者：弘历
朝代：清
体裁：七言绝句

淡抹浓妆总觉娇，弱枝犹学楚宫腰。闻歌起舞曾何谓，刘项沧桑事已消。
题杨大章四时花卉 其一 牡丹
作者：弘历
朝代：清
体裁：七言绝句

画家著色爱姚黄，谁则姚黄曾见尝。一笑不惟斯事矣，世间贵耳率其常。
题杨大章四时花卉 其三 菊
作者：弘历
朝代：清
体裁：七言绝句

几朵篱东几海西，金风玉露共萧凄。设如移置柴桑里，却恐陶翁也目迷。
题杨大章四时花卉 其二 荷
作者：弘历
朝代：清
体裁：七言绝句

金丝石发缋澄湖，出水红莲四五株。祇有白花开一朵，斯称君子不为孤。
题杨大章四时花卉 其四 梅
作者：弘历
朝代：清
体裁：七言绝句

才邵评诗轻白傅，梨梅妃子错相方。出尘试看清新态，祇合姓江不姓杨。
题杨大章牡丹
作者：弘历
朝代：清
体裁：七言绝句

姚黄魏紫谱中贵，却未经看露朵荣。因悟从来青史里，几人不是浪传名。
题杨大章画紫白丁香
作者：弘历
朝代：清
体裁：七言绝句

或号山人或号僧，孰相应孰不相应。雪同漫拟李泌诮，朱夺何妨郑谷憎。
题杨大章碧桃翠雀
作者：弘历
朝代：清
体裁：七言绝句

种树早闻和露润，开花偏是带冰纹。翠禽择木栖方稳，相唤飞朋意甚勤。
题杨大章秋景花卉
作者：弘历
朝代：清
体裁：七言绝句

几丛秋卉不论名，跂脉虫游风露清。却是寒蝉碧梧上，似愁即渐欲收声。
题杨大章绿竹红桃
作者：弘历
朝代：清
体裁：七言律诗

绿竹红桃碧水湄，含飔照滟态都奇。游鱼仰嘬飞落片，栖鸟坐忘欲去枝。承露润看盈灼灼，戛玕韵听出猗猗。精神雅契风人趣，疑是匡来善说诗。
题杨大章花卉二十四种 其一 兰
作者：弘历
朝代：清
体裁：七言绝句

空谷无人也自开，幽香竟体净纤埃。底知管领春芳合，题品曾经楚客来。
题杨大章花卉二十四种 其七 紫藤
作者：弘历
朝代：清
体裁：七言绝句

嬛嬛蘤叶引梢柔，舞格如垂紫袖脩。别裁画师应有意，知非攀架附枝流。
题杨大章花卉二十四种 其三 梨
作者：弘历
朝代：清
体裁：七言绝句

作态娟垂复袅斜，不胜风力那成霞。司空四字真饶韵，一树瀛洲玉雨花。
题杨大章花卉二十四种 其九 金银花
作者：弘历
朝代：清
体裁：七言绝句

鹭鸶藤吐嫩花新，黄似兼金白似银。名色故应俗人慕，通灵谁识上仙珍。
题杨大章花卉二十四种 其二 玉兰
作者：弘历
朝代：清
体裁：七言绝句

镂玉为花香是兰，庭阶雅合几株攒。问谁识得个中趣，幼度曾闻答谢安。
题杨大章花卉二十四种 其二十 石竹
作者：弘历
朝代：清
体裁：七言绝句

细草纤花亦自芳，名依淇澳泣非湘。此君定是不相拒，语有之云善善长。
题杨大章花卉二十四种 其二十一 凤仙
作者：弘历
朝代：清
体裁：七言绝句

扬毳最合临秋晓，弄影偏宜对月明。一种閒庭风露下，骑来定是董双成。
题杨大章花卉二十四种 其二十三 翠雀
作者：弘历
朝代：清
体裁：七言绝句

野雀其形翼尾翘，为翔为翥任风飘。本来自是无情物，底事相争目擘椒。
题杨大章花卉二十四种 其二十二 牵牛
作者：弘历
朝代：清
体裁：七言绝句

花叶盈盈不自持，引条著处托芳蕤。月明篱落还多趣，满奋偏能识喘时。
题杨大章花卉二十四种 其二十四 桂
作者：弘历
朝代：清
体裁：七言绝句

以粟为花色正黄，自应品格压群芳。非关位置偏居末，殿后缘留满帧香。
题杨大章花卉二十四种 其五 绶带
作者：弘历
朝代：清
体裁：七言绝句

惯解园中早报春，裳裳山脚复溪滨。怜他逞尽风流意，谁是萧朱结绶人。
题杨大章花卉二十四种 其八 紫荆
作者：弘历
朝代：清
体裁：七言绝句

碎英累累簇周身，色与閒庭判断春。却合葩经注常棣，为曾京兆悟田真。
题杨大章花卉二十四种 其六 鸾枝
作者：弘历
朝代：清
体裁：七言绝句

叶态花姿尽娜姗，剪成红玉簇成团。文箫未至西山下，何事居然降綵鸾。
题杨大章花卉二十四种 其十 木香花
作者：弘历
朝代：清
体裁：七言绝句

素云压架弄芳蕤，满院清香四月时。悟得不如野梅者，惜无傲雪老腰支。
题杨大章花卉二十四种 其十一 紫兰
作者：弘历
朝代：清
体裁：七言绝句

花朵如兰紫色鲜，有人或谓比兰妍。设从九畹相衡校，祗恐三闾未肯然。
题杨大章花卉二十四种 其十七 夹竹桃
作者：弘历
朝代：清
体裁：七言绝句

叶为菉竹蘤为桃，闻说温台品最高。几度花开复花谢，秋风即渐捲麟毫。
题杨大章花卉二十四种 其十三 金丝桃
作者：弘历
朝代：清
体裁：七言绝句

爓爓盈盈敷蕊瓣，似桃丰度后桃开。如从花朵询枝叶，几许黄金买得来。
题杨大章花卉二十四种 其十九 珍珠兰
作者：弘历
朝代：清
体裁：七言绝句

垂垂黄穗拟珠珍，薰茗烹汤香满唇。花谱却称色正紫，从知记载信谁真。
题杨大章花卉二十四种 其十二 珍珠绣毬
作者：弘历
朝代：清
体裁：七言绝句

珍珠一斛簇成体，拟作绣毬真不差。设使女夷閒戏鞠，定知供奉合斯花。
题杨大章花卉二十四种 其十五 栀子
作者：弘历
朝代：清
体裁：七言绝句

六出琼葩蕊是金，清芬真胜麝檀沈。相宜底识称禅客，分种原从薝卜林。
题杨大章花卉二十四种 其十八 山丹
作者：弘历
朝代：清
体裁：七言绝句

柹红艳色缬枝端，玛瑙杯擎玉露漙。欲向芳丛还致问，山人心性为谁丹。
题杨大章花卉二十四种 其十六 翠梅
作者：弘历
朝代：清
体裁：七言绝句

五出蓝花五月开，安名谁与窃芳梅。从知太白诗非误，真有江城落瓣来。
题杨大章花卉二十四种 其十四 石榴
作者：弘历
朝代：清
体裁：七言绝句

缥叶萋萋扶绛华，南薰照眼受风斜。月明庭院开生面，碧水光天夜有霞。
题杨大章花卉二十四种 其四 桃
作者：弘历
朝代：清
体裁：七言绝句

红葩绿叶衬偎匀，一度夭夭一度春。不著落英贴水面，那妨引得武陵人。
题杨大章花鸟
作者：弘历
朝代：清
体裁：七言律诗

鸟意轻盈花态鲜，真教院体夺黄筌。渡杯何处米罗汉，解佩惟应要水仙。雅称檀心擎揭露，似闻磬口吐馡烟。珊珠百八谁穿得，付与锦鸡音演襌。
题杨大章花鸟偶效温庭筠体
作者：弘历
朝代：清
体裁：古风

黄香磬口蓊濛奼，穗穗珊珠垂上下。埭边雕玉香雾凝，渚裔凌波秀而野。一双锦鸡语胶胶，飞上湖石争艳冶。金壶滴露净娟娟，不以形传以神写。曰声曰色活脱工，相将流水回风中。罗汉松惟示真谛，幻化韶光了堪契。
题杨大章花鸟册 其一 海棠燕子
作者：弘历
朝代：清
体裁：七言绝句

一枝似绢稳游波，绿叶红葩态更多。疑是唐宫传小字，欲从飞燕较如何。
题杨大章花鸟册 其七 秋海棠蝴蹀
作者：弘历
朝代：清
体裁：七言绝句

草本何来号海棠，春花一例亦无香。飘飘双蝶那论此，绕向丛中欲采芳。
题杨大章花鸟册 其三 蚕豆花草荔枝蜻蜓
作者：弘历
朝代：清
体裁：七言绝句

覆㿽纵艳不中食，蚕豆无华可佐餐。款款飞来叶间立，不须认作钓丝看。
题杨大章花鸟册 其九 野蔷薇子规
作者：弘历
朝代：清
体裁：七言绝句

淡白柔红丽且温，号为野客称名言。子规小住春风里，谩认思归杜宇魂。
题杨大章花鸟册 其二 缠枝牡丹黄脰雀
作者：弘历
朝代：清
体裁：七言绝句

弱蔓牵缠绿竹枝，鼠姑名借学丰姿。翩然小雀栖来稳，却是相忘善斗时。
题杨大章花鸟册 其五 蓼花翡翠鸟
作者：弘历
朝代：清
体裁：七言绝句

离披秋意称江乡，轻穗临风舞欲狂。翡翠飞来相较色，红红绿绿雅相当。
题杨大章花鸟册 其八 剪秋纱细腰蜂
作者：弘历
朝代：清
体裁：七言绝句

秋风凉矣弗须罗，更费工夫剪则那。祇有细腰蜂不去，酿成冬蜜欲封窠。
题杨大章花鸟册 其六 稻穗螳螂
作者：弘历
朝代：清
体裁：七言绝句

八月西风稻熟时，偏蟠长穗夥累垂。螳螂本不为举吻，也自欣缘倒下枝。
题杨大章花鸟册 其十 翠梅黄雀乌桕
作者：弘历
朝代：清
体裁：七言绝句

侧映随阳岂让葵，鲜妍翠色冶姚姿。一双黄雀栖鸦桕，谁实谁名静可思。
题杨大章花鸟册 其十一 蓝雀花蜜蜂
作者：弘历
朝代：清
体裁：七言绝句

裁瓣撚条尽得神，有头有翼有腰身。蜜蜂祇认是真雀，欲斗翻疑默不瞋。
题杨大章花鸟册 其十二 山楂马兰相思鸟
作者：弘历
朝代：清
体裁：七言绝句

双飞双宿号相思，斜出山楂托一枝。紫菊何来偶成伴，大圆镜里證无为。
题杨大章花鸟册 其四 豆花络纬
作者：弘历
朝代：清
体裁：七言绝句

沿篱缀架饶野趣，豆角成时络纬鸣。故事漫称惊懒妇，伯稠诗句洒然清。
题杨无咎蝴蝶花
作者：弘历
朝代：清
体裁：七言绝句

无咎野梅夙擅名，别裁蝴蝶写如生。乍看袅娜蹁跹态，作赋无输宋广平。
题杨维桢铁笛图
作者：弘历
朝代：清
体裁：七言绝句

铁崖生自图铁笛，冷劲性情两不伦。一曲秋风横郁捋，虎头阿堵并传神。
题杨补之梅花三叠图即用其韵·其三
作者：弘历
朝代：清
体裁：古风

三叠忆我邓尉山，梅花不迟还不早。友松微嫌太古朴，笑杏直厌邻乖巧。三冬何足易此心，一枝业已写其照。不必侈谈香雪海，倚石依岩无不好。闻之三弄吹芦管，惜哉声律吾不晓。此图恰合谱丝竹，至今犹见逃禅老。渐入佳境叠叠奇，三友平山真压倒。
题杨补之梅花三叠图即用其韵·其二
作者：弘历
朝代：清
体裁：古风

二叠忆我平山堂，淮人解事虞开早。邓尉春暖愁已零，种树供赏清而巧。岂知青帝有权衡，江北江南不遗照。春寒才放数枝花，花稀即有稀中好。是时蜀冈微雪霁，嫩日轻风山路晓。疏疏点点时或逢，如在商颜寻四老。颇多惜未盛开人，但取繁华堪笑倒。
题杨补之梅花用图中题者韵·其一
作者：弘历
朝代：清
体裁：七言绝句

小院梨花空梦雪，仙源桃瓣漫霏霞。何如不惹纤尘种，占断西湖处士家。
题杨补之梅花用图中题者韵·其三
作者：弘历
朝代：清
体裁：七言绝句

藉甚荆篱并石桥，每逢开处豫愁凋。惟应个老神丹点，常馥春风白玉条。
题杨补之梅花用图中题者韵·其二
作者：弘历
朝代：清
体裁：七言绝句

村梅一树尺图中，展怕游蜂逐细风。笑我写生虽学步，华光妙理几曾通。
题杨补之梅花用图中题者韵·其四
作者：弘历
朝代：清
体裁：七言绝句

宋元合卷成三友，曾读亲书小令来。姑射今朝真觌面，连林邓尉不妨开。
题杨补之雪梅卷
作者：弘历
朝代：清
体裁：五言律诗

雪以梅增秀，梅因雪越芬。清华谁可类，色臭总难分。卉里傲青女，植中友此君。澄怀参鼻观，如是视而闻。
题杨铉摹董源夏景山口待渡图
作者：弘历
朝代：清
体裁：古风

石渠北苑弆数种，山口待渡惜未见。近收龙宿郊民图，大家杰作观止叹。此图初疑董所为，阅题乃识杨氏铉。夏山浓翠宛如滴，野墅溪村时隐现。伊谁伫立赋卬须，风人之致开生面。雄劲秀拔无不合，苍古浑沦犹致羡。因王得羊亦足珍，摛词遂与消清宴。
题松花石屏渔乐图
作者：弘历
朝代：清
体裁：五言绝句

渔儿舟作家，钓罢舟不系。横笛临风吹，悠然葛天世。
题松阴高士玉韘
作者：弘历
朝代：清
体裁：七言绝句

依岩虬干郁葱扶，般礴佳阴古帙俱。举首间间玉轮上，较于持满定何殊。
题松鹿玉韘
作者：弘历
朝代：清
体裁：七言绝句

古松之下濯伊尼，饮水食苹适性宜。刻韘钩弦还自笑，择肥命中又何为。
题林逋二扎四用苏轼韵
作者：弘历
朝代：清
体裁：古风

五诗早入石渠藏，二扎人间如抱曲。一时无意得联珍，字精神照千秋绿。我爱苏诗赓以三，那论珷玞及真玉。谁知石田先著鞭，此事诚堪惊世俗。苏则题诗沈题扎，恰似一镫燃百烛。翰臣金台获佳迹，意在丰城双补足。书我三作当题识，瘦劲谁当嗤少肉。陈张吴李和者四，各具清新率可录。东阳识见洵独高，二义不碍重押曲。春巡至今凡几年，令我遐忆西湖竹。竹之传也固多人，不若林梅匹陶菊。
题林逋苏轼诗帖再叠旧作韵
作者：弘历
朝代：清
体裁：古风

金错刀书状樛曲，瑶躞锦贉古色绿。是谁遗迹乃惊人，林句苏和两珠玉。世间书卷岂不夥，半属伪为半荏俗。逋清坡健此联珍，焕觉虹光屋梁烛。携来即境證精神，三度赓吟意未足。论帖早匹乞鹿脯，说偈不碍烧猪肉。两翁出处纵殊致，一例高风有史录。佳湖山处缅芳踪，异代同时通款曲。谁谓两翁真往哉，后人常抚祠前竹。祠中古貌粹如生，鄙矣长生学服菊。
题林逋苏轼诗帖叠旧作韵
作者：弘历
朝代：清
体裁：古风

先生昔隐孤山曲，结庐爱就深林绿。廿年足不及城市，欬唾皆成珠与玉。晦迹不欲名一时，况后世乎识超俗。幸哉五首留世间，片羽吉光霄汉烛。东坡见诗如见翁，五字长言犹不足。三百馀篇虽在世，知音谁辨丝与肉。今去坡又七百载，两贤高躅诚宜录。西湖上读西湖诗，横琴似奏水仙曲。谩说吴人不好事，祠堂有梅复有竹。和诗还拟问髯仙，谁竞春兰笑秋菊。
题林逋诗帖卷五叠前韵
作者：弘历
朝代：清
体裁：古风

五诗二札逋翁迹，札作册方诗卷曲。同弆石渠最上乘，璧合珠联两结绿。即今携以随南巡，对景坡诗六赓玉。卷三王跋册七家，要皆法眼非流俗。我诗卷册乃并书，如火传薪灯引烛。其分其合总听之，所咏胥随无不足。便使分为各一脔，享照千秋同鼎肉。缕陈颠末识珍重，七言当记仍亲录。林为夷清苏尹任，宫商虽别原同曲。幸哉孤山山之阴，又得重来抚松竹。却惜柴桑未经到，泉明孤醉东篱菊。
题林逋诗帖真迹用卷中苏轼书和靖林处士诗后韵
作者：弘历
朝代：清
体裁：古风

好春重至西湖曲，不爱山青与水绿。所爱别馆近林家，步步远尘树树玉。设云处士今在否，我知斯人未免俗。新得先生遗墨妙，日观不厌继以烛。五诗神合暗香句，清峭雄浑无不足。宜令东坡拜下风，健笔藏筋讵丰肉。马迁死后良史无，峰色湖光皆实录。即景合璧咏双绝，和吟岂谢巴人曲。两贤同得社而祭，往往丛祠倚松竹。所惜潜亦个中人，遥遥祗享柴桑菊。
题染霞楼
作者：弘历
朝代：清
体裁：七言律诗

屋不丹青喜朴清，何来浅绛染飞甍。徐因天末驰睎远，翻得霞光觌面迎。夏沼荷花休假藉，秋林枫叶漫鲜明。无须更读兴公赋，缩地居然此赤城。
题染霞楼
作者：弘历
朝代：清
体裁：七言绝句

既雨偏欣晴亦佳，御园景物与清皆。凭楼几片轻霞染，却异南昌作赋怀。
题柯九思凤尾竹
作者：弘历
朝代：清
体裁：七言绝句

结实将成餐待凤，肖形先作尾葳蕤。丹青妙意在言外，定是晴枝非雨枝。
题柯亭
作者：弘历
朝代：清
体裁：五言律诗

陈留精博物，椽竹得奇遭。昔已思边让，今兼传伏滔。琴同识焦爨，剑比出洪涛。汉史无能续，千秋恨董逃。
题柳公权书兰亭诗并后序
作者：弘历
朝代：清
体裁：七言律诗

偶看禊帖戏鸿堂，惜漫漶教阙补旁。将谓佳谈艺苑擅，谁知真本石渠藏。却疑有柳何无董，所喜因羊翻得王。虞褚冯邻唐四绝，娱清暇足傲香光。
题栖云楼
作者：弘历
朝代：清
体裁：七言律诗

倚巘山楼荟蔚然，到香山必坐斯先。石根已见英英吐，树杪旋看羃羃连。遮牖不妨青隐画，写楹最爱白如绵。谓云莫止栖而已，肤寸为霖利大田。
题栖云楼
作者：弘历
朝代：清
体裁：古风

山云数片白，林云几章青。青青白白间，岩楼于是成。谁主复谁宾，无色亦无形。栖迟兹虽暂，楼之栖乃恒。肤寸雨昨朝，普利甫田耕。
题栖云楼
作者：弘历
朝代：清
体裁：古风

楼为云楼所，云乃栖楼能。云楼两不知，总因人拟称。而更分能所，画蛇与足增。例之以万事，类斯信分明。偶来抚霁景，云似孤其名。何当作春霖，东郊利新耕。
题栖云楼
作者：弘历
朝代：清
体裁：七言律诗

静宜搆筑此权舆，到必先于此憩居。问学由来莫忘旧，莅临可得未孤初。谓云漫祗栖空阁，作雨应教利渴畬。精舍谈禅偶游戏，章嘉何往一愀予。
题栖贤寺
作者：弘历
朝代：清
体裁：七言绝句

几间竺宇号栖贤，过此为之一辴然。陈第三章乐饥者，视兹是异是同焉。
题栖霞十景 其一 栖霞山
作者：弘历
朝代：清
体裁：七言绝句

四邻峭茜碧峰围，中有行宫据翠微。不向摄山寻药草，古希过四又何希。
题栖霞十景 其一 栖霞山
作者：弘历
朝代：清
体裁：七言绝句

长江为带白山襟，摄养宁因药草寻。幼挈老扶铺跸路，惬予一十六年心。
题栖霞十景 其七 叠浪崖
作者：弘历
朝代：清
体裁：七言绝句

盈沟盈谷蹙花倾，是浪而无澎湃声。莫谓斯崖出假借，千秋何物定其名。
题栖霞十景 其七 叠浪崖
作者：弘历
朝代：清
体裁：七言绝句

诡峰摇刖复㟏岈，铺谷倾崖蹙浪花。是水胡然今不湿，山灵直欲傲江巴。
题栖霞十景 其三 紫峰阁
作者：弘历
朝代：清
体裁：七言绝句

峰姿㠎嶪照曦红，青石烘成紫亦通。恶以夺朱权弗论，千秋永护化人宫。
题栖霞十景 其三 紫峰阁
作者：弘历
朝代：清
体裁：七言绝句

竖峰万古矗嵚嵜，高阁仍兹偶对之。太白香垆咏瀑布，一时日照想然疑。
题栖霞十景 其九 彩虹明镜
作者：弘历
朝代：清
体裁：七言绝句

桥以虹称溪以镜，藉来幻喻却成真。因思世上号真者，何一而非幻所因。
题栖霞十景 其九 彩虹明镜
作者：弘历
朝代：清
体裁：七言绝句

虹非日照镜非铜，溪澈桥弯值偶同。奚必名中辨真假，藉他假幻悟真空。
题栖霞十景 其二 玲峰池
作者：弘历
朝代：清
体裁：七言绝句

玲珑峰表滀天池，却弗流为瀑布垂。一种寻常胜他者，旱乾水溢两无之。
题栖霞十景 其二 玲峰池
作者：弘历
朝代：清
体裁：七言绝句

行宫之内最高处，高处得泉他鲜同。汇作清池鉴毛发，诸峰围印影玲珑。
题栖霞十景 其五 天开岩
作者：弘历
朝代：清
体裁：七言绝句

入自蒙茸得以深，豁然开处见天心。天心原在人心里，应向圣经章句寻。
题栖霞十景 其五 天开岩
作者：弘历
朝代：清
体裁：七言绝句

对立双峰万古亭，中间一线迥含青。天开岂费疏凿力，蜀道空劳笑五丁。
题栖霞十景 其八 珍珠泉
作者：弘历
朝代：清
体裁：七言绝句

一泓无滓印空澄，山脚泉喷珠颗砯。凭揽不殊昔年况，剔疏犹忆尹家曾。
题栖霞十景 其八 珍珠泉
作者：弘历
朝代：清
体裁：七言绝句

栲栳明珠镜面呈，方塘半亩渫然清。玉泉山下湖论顷，大小由他万斛倾。
题栖霞十景 其六 幽居庵
作者：弘历
朝代：清
体裁：七言绝句

寻幽最喜得居宜，远却俗尘引静思。雅合付之僧绍辈，千乘万骑此何为。
题栖霞十景 其六 幽居庵
作者：弘历
朝代：清
体裁：七言绝句

峦绕冈遮幽且偏，居斯凡骨亦成仙。自嫌清跸来游际，扃岫掩关合致然。
题栖霞十景 其十 德云庵
作者：弘历
朝代：清
体裁：七言绝句

谁与竺庵号德云，聊欣一炷净香闻。尔时布景恦然忆，驰驿观山岂漫云。
题栖霞十景 其十 德云庵
作者：弘历
朝代：清
体裁：七言绝句

阇黎公案底须删，又见岩云布德山。空也色乎难著语，彼英英者袛閒閒。
题栖霞十景 其四 万松山房
作者：弘历
朝代：清
体裁：七言绝句

山房爱听谡涛声，却不希他弘景名。笑指绕阶一溪水，三年前此座中清。
题栖霞十景 其四 万松山房
作者：弘历
朝代：清
体裁：七言绝句

过眼浮光迅若驰，重兹书舍万松披。山房设果刮目待，犹昔人哉惭自知。
题栴檀林
作者：弘历
朝代：清
体裁：古风

竺庵过水月，香林入栴檀。飒然来天风，鼻根清净官。静室坐调御，相好青莲端。缀景则不无，而非心所安。
题栴檀林
作者：弘历
朝代：清
体裁：七言律诗

非关轻置此檀林，踰月军书忙切心。昨始快闻歼贼信，更兼堪卜稔秋临。如如大士都无系，朗朗禅关合有吟。曰喜曰愁定何物，松窗月上指中寻。
题桃花坞
作者：弘历
朝代：清
体裁：古风

年前立春已半月，气早昌昌生意勃。孟月甫届下之浣，即见山桃花欲发。虽以闰月定四时，盈缩长短原人为。人为实不出天定，万物菀枯各自知。闻之金阊亦有此，唐寅辈逞材华美。四度南巡阙访曾，流水行云而已矣。
题桃花寺八景 其一 涌晴雪
作者：弘历
朝代：清
体裁：七言绝句

昨日雪霏今日晴，积崖落瀑映晶明。是真是幻是谁涌，搁笔于斯难置评。
题桃花寺八景 其七 点笔石
作者：弘历
朝代：清
体裁：七言绝句

正正奇奇致不同，恰资点笔秀而雄。对来一晌生惭者，书法诗词两未工。
题桃花寺八景 其三 吟清籁
作者：弘历
朝代：清
体裁：七言绝句

覆檐笼砌郁青青，吟籁恰当翠跸停。莫谓山斋久虚寂，最饶人是此恒听。
题桃花寺八景 其二 小九叠
作者：弘历
朝代：清
体裁：七言绝句

叠石为岩泻冻泉，亦资点缀亦天然。数称以九谁真数，象取飞龙合是乾。
题桃花寺八景 其五 云外赏
作者：弘历
朝代：清
体裁：七言绝句

虚窗揽景小俄延，布帐毡庐绘目前。云外赏聊值今日，回中幸岂是当年。
题桃花寺八景 其八 绣云壁
作者：弘历
朝代：清
体裁：七言绝句

花未红开叶迟绿，岩松积雪偶相宜。天孙机与工部笔，输却言诗后素时。
题桃花寺八景 其六 涤襟泉
作者：弘历
朝代：清
体裁：七言绝句

乳淙云窦渫然清，属耳春来细有声。漱石枕流付谁是，祇宜高凤与逢萌。
题桃花寺八景 其四 坐霄汉
作者：弘历
朝代：清
体裁：七言绝句

下临无地上邻空，呼吸欣堪颢气通。漫傲迥然出物表，还因返已惕居崇。
题桄榔木盂
作者：弘历
朝代：清
体裁：七言律诗

旧物山庄典守存，当年敬仰朴淳敦。屏开有似孔雀尾，鞭赘又如慈竹根。古月犹携南海影，清溪常汲塞垣源。圆方了喻为君道，何莫神尧遗训恩。
题桄榔木盂
作者：弘历
朝代：清
体裁：五言律诗

竹节类行鞭，木根剖曲卷。盛盂辞粤土，置几缅尧年。尚质内含藻，蕴文外谢妍。葛灯如比似，抚已祇惭然。
题梁楷右军书扇图
作者：弘历
朝代：清
体裁：七言绝句

岂是会稽是蕺山，姥持竹扇为书还。初看五字生愠色，不荅重来笑破颜。
题梁清标端石蕉叶砚
作者：弘历
朝代：清
体裁：七言绝句

蕉林端砚为蕉叶，逸趣绿天契雅音。不识付之撰明史，如何泚笔以书心。
题梅石碑再叠乙酉韵
作者：弘历
朝代：清
体裁：七言律诗

昔日孙蓝合作碑，惜其漫漶笔摹之。虽然德寿寓兴偶，亦祗云烟过眼为。梅自无心依石瘦，石如有意学梅姿。无心有意胥置却，七字成吟又此时。
题梅石碑用乙酉仿孙杕蓝瑛画韵
作者：弘历
朝代：清
体裁：七言律诗

蓝石孙梅合作碑，曾经考證仿图之。有疑质乃从来惯，大略观其夫岂为。落落一拳犹古貌，英英几朵亦春姿。笑他四柱新亭覆，先我来兹尔许时。
题梅花小景
作者：弘历
朝代：清
体裁：七言律诗

花中闻有隐君子，性喜清泉白石间。香玉春珠差可比，碧桃红杏总须删。一枝借得堪离俗，半晌看来只合閒。翻笑寻常庾岭树，春回依旧许人攀。
题梅花玉版笺六韵
作者：弘历
朝代：清
体裁：五言排律

硾浆法失传，何处觅由拳。幸富新宣纸，因成玉版笺。冰纹常自缀，花朵镇如鲜。林叟仍资好，苏翁且戏禅。冷金真少见，侧理或相沿。五合偶斯藉，求精奚有焉。
题梅花琴
作者：弘历
朝代：清
体裁：古风

梅花为文桐为身，梅桐琴耶谁主宾。何人斲此甘蕉形，大珠小珠丁晨星。空山一鼓风泠泠，洞庭始波归仙軿。无声凤哕琴有灵，筝琶之耳净者听。
题梅道人洞庭渔隐长幅即用图间原韵
作者：弘历
朝代：清
体裁：七言绝句

木叶微飘秋兴生，牢骚意与大江横。閒鸥最是忘机者，也识烟波钓叟名。
题植秀轩
作者：弘历
朝代：清
体裁：七言绝句

种竹艰成径寸枝，云栖拱把冒云披。一番揽秀生清悟，物性有宜有不宜。
题楼钥瀛海砚
作者：弘历
朝代：清
体裁：七言绝句

蜃气楼台有若无，摛文课责视斯乎。祗今墨沈馀芬在，曾序伊家耕织图。
题榜行晋书王献之不题榜事甚谬诗以辨之
作者：弘历
朝代：清
体裁：古风

题榜题榜太极殿，佳书非羲宜在献。谢傅欲之难直言，谩举陵云聊试看。献之正色斥其非，安遂不逼心焉惮。谬哉此说实荒唐，吾故不可以不辨。书榜自必先钩摹，凿金刻木工分段。悬橙登书乃墨迹，不待言知其事诞。君之正衙臣敬书，宜幸荣遇奚颜变。史家纪载多游词，偶举其一馀可见。
题樊圻雨景
作者：弘历
朝代：清
体裁：七言绝句

漠漠溟溟雨脚浮，林岚湿润飒如秋。展观欲拟僧繇霈，却为无灵转益愁。
题横云堂
作者：弘历
朝代：清
体裁：古风

穿池出馀土，为山凡几篑。事半得倍功，轩堂因迥置。虽无九仞高，颇有横云致。西峰近在望，映带岚霭气。既惬昭旷观，兼饶窈窕意。八伯彼休进，肤寸吾恒思。崇朝为春霖，利农斯上瑞。
题横云堂
作者：弘历
朝代：清
体裁：古风

迩日每作云，云作随风散。今晓势尤浓，无风旋亦泮。情知候犹早，渴岁由来惯。理政逮已牌，山堂游伴奂。空澄仰太虚，远宇馀几片。安用此横为，惜心付柔翰。
题檀制古玉如意
作者：弘历
朝代：清
体裁：五言律诗

今檀擎古玉，古式制今工。巧注求和应，恍从云与风。文言诚可玩，说训合兼穷。我意祈如者，雨旸时若中。
题檀玉如意
作者：弘历
朝代：清
体裁：五言排律

古玉萃三秀，今檀接两端。居然成一柄，可以号双难。离合何须较，主宾偶相安。指挥供意匠，温穆悦心官。顺适非希具，盈虚数凛观。拈毫吟五字，理域异禅坛。
题檀玉如意
作者：弘历
朝代：清
体裁：七言律诗

檀为芝柄玉为朵，巧制由来出梵那。意已云无如岂有，空原不欠色斯多。全提固弗容拟议，二谛依然藉揣摩。即事问当作何说，所期岁美与人和。
题檀玉如意
作者：弘历
朝代：清
体裁：五言律诗

檀写渭川竹，玉成阿阁凰。居然胜犀镂，那更藉金相。不变质藏璞，恒留节负霜。吉人祝如意，周雅咏高冈。
题檀镂香山九老屏风九老以玉为之
作者：弘历
朝代：清
体裁：七言律诗

曾巡崖口洛之阳，经咏唐贤绘会昌。潇洒衣冠称图画，优游宾主入诗章。一屏风此看檀镂，九老人真宜玉相。盛典香山亦再举，其三其四祝无央。
题欢喜园
作者：弘历
朝代：清
体裁：古风

精舍筑之佛殿傍，在寺言寺近宗旨。因取人天大悦意，是则名园乃所以。世出世间究或殊，我惟先忧而已耳。每临斯处辄赧颜，然弗以此而易彼。今朝乃实有侥倖，下视芃芃麦田美。嗟我农夫尔我同，尔如欢喜我欢喜。
题欧阳修小像
作者：弘历
朝代：清
体裁：七言律诗

是谁三鬣俨图诸，太守风流忆治滁。题咏名高宋人物，操弦韵轶古樵渔。醉翁乐匪山林也，遗像逸真水月如。使节新从酿泉过，依然乡井下风馀。
题正凝堂
作者：弘历
朝代：清
体裁：五言律诗

一片波当面，堪称正色凝。山池弗易致，云气以时兴。阶影涵空映，岸痕过雨增。垂堂虽不坐，对镜若同澄。
题正凝堂
作者：弘历
朝代：清
体裁：古风

凝实藏之象，散则纷而驰。洗心退藏密，凝宜散匪宜。其凝复欲正，克已复礼为。苟或纷憧憧，朋将从尔思。名堂义在此，岂谓临方池。
题正凝堂
作者：弘历
朝代：清
体裁：七言律诗

北寺驾言瞻礼回，静宜咫尺苑门开。不妨步辇更为进，取便山堂悦可陪。花减蜂衙识春去，树增鸟语讶人来。如斯来去成今昔，正可凝思孰主裁。
题正凝堂
作者：弘历
朝代：清
体裁：五言律诗

向来绎周易，前岁阐中庸。契理有必合，逢源无不从。治人先修已，去怠要思恭。乘暇偶游至，失言成动容。
题正凝堂
作者：弘历
朝代：清
体裁：七言律诗

堂额本因易象留，正凝之义细思求。命凝方协凶和吉，位正克谐刚与柔。可以离明誇照耀，更当巽入纳咨诹。大烹养圣惟君德，七字盘铭式武周。
题正凝堂
作者：弘历
朝代：清
体裁：七言律诗

处处书堂选字名，无非道古淑今情。位之正首重君道，命所凝当尽已诚。弗拒人言惟巽入，不为物蔽在离明。知之矣要行之力，七字铭心敢变更。
题正凝堂
作者：弘历
朝代：清
体裁：五言律诗

峦梯拾级登，岩馆倚崚嶒。熟路行来惯，虚窗辄复凭。都无尘可到，祗有静相应。却我心希雨，山云正布凝。
题正凝堂
作者：弘历
朝代：清
体裁：古风

有水镜于前，其波亦澹沱。有山屏于后，其峰亦嵯峨。凝实水之德，正则山之果。因以为堂名，寓意无不可。近翻朱子书，解鼎义犹妥。直谓君临朝，端庄戒偏颇。韪哉当服膺，敢不书绅我。
题正凝堂
作者：弘历
朝代：清
体裁：五言律诗

正乃安斯止，凝当祛彼纷。讵惟山水德，实合智仁勤。周训传无逸，羲经象有文。离明与巽入，总以切为君。
题正凝堂
作者：弘历
朝代：清
体裁：七言律诗

选胜为堂合有额，循名责实数年仍。林无籁处观山正，池不波时对水凝。游目去私庶克当，悦心于理乃相应。七言补咏亦偶耳，道学宋儒羞比称。
题正凝堂
作者：弘历
朝代：清
体裁：五言律诗

隔岫书堂在，而无半里遥。题诗忆去岁，抚景又今朝。形正看松树，心凝俯绮寮。偶然清兴引，不觉片时消。
题此木轩四书说
作者：弘历
朝代：清
体裁：七言绝句

云间绩学众传诸，经说方成又说书。一刹不容有二佛，此言果可说书欤。
题武英殿聚珍版十韵
作者：弘历
朝代：清
体裁：五言排律

稽古搜四库，于今突五车。开镌思寿世，积版或充闾。张帖唐院集，周文梁代馀。同为制活字，用以印全书。精越鹖冠体，富过邺架储。机圆省雕氏，功倍谢钞胥。联腋事堪例，埏泥法似疏。毁铜昔悔彼，刊木此惭予。既复羡梨枣，还教慎鲁鱼。成编示来学，嘉惠志符初。
题毛公祠
作者：弘历
朝代：清
体裁：七言律诗

传诗自是属毛苌，宋代方知有紫阳。幸得赵燕立博士，便云迁就亦中郎。二南原合不称国，十什只当独号王。行馆祠旁供一宿，馀閒考古遂成章。
题毛公祠
作者：弘历
朝代：清
体裁：五言律诗

博士始称毛，献王庆际遭。上承述卜子，下接逮徐敖。藉以观虞夏，谁云祗粕糟。古祠旁驻䍐，衍绎一焚膏。
题毛公祠
作者：弘历
朝代：清
体裁：五言律诗

故里祀毛公，传诗正派通。亦看连朴馆，谁弗曰行宫。砌草苏轻绿，盆梅晕浅红。不教烟火设，长此恐安穷。
题毛公祠
作者：弘历
朝代：清
体裁：五言律诗

村尚以诗传，心仪设教筵。渊源来子夏，训诂逮延年。爱此儒祠古，兼临行馆便。展书乐清暇，妙契郑家笺。
题毛公祠
作者：弘历
朝代：清
体裁：五言律诗

野店笼乔树，毛公故里云。其傍行馆筑，恰称驻车欣。设匪光斯价，于何尊所闻。新安别立传，得失半相分。
题毛奇龄三诘三误辨
作者：弘历
朝代：清
体裁：七言律诗

神州书览共咨询，三误因之三诘频。浙水几曾合浩瀚，吴山未改耸嶙峋。迤东信藉塘堰固，无地安能畚锸循。千古湖山自不易，奇龄还觉费词真。
题毛晃禹贡指南六韵
作者：弘历
朝代：清
体裁：七言排律

微禹其鱼功不刊，�川敷土下民安。九州既奠爰分域，四海会同永宴澜。毛晃指南因有述，文渊阙氏乃无端。焦竑志籍传名著，朱子说书取训钻。千古根源率由溯，诸家附会概祛谩。独于分野称星宿，未识恢恢天道宽。
题永乐雕漆三友盒
作者：弘历
朝代：清
体裁：五言律诗

果园创精制，生面画图开。竟貌闻谅直，弗资松竹梅。张荛如有问，许勃自相陪。策杖阶前者，应为高怿来。
题永乐雕漆八仙盘
作者：弘历
朝代：清
体裁：七言律诗

针刻犹存永乐制，匠工未许易雕镌。写生真足称独手，布景宛看会八仙。杨茂张成徒往代，汉臣唐士友忘年。老人南极坐无事，鹤舞鹿鸣听自然。
题永乐雕漆品茶图盒
作者：弘历
朝代：清
体裁：五言律诗

代传永乐号，选匠事雕锼。画先唐寅作，人为陆羽流。避烟双燕去，扇火一僮留。置内宜何物，龙团小品收。
题永乐雕漆垂钓盒
作者：弘历
朝代：清
体裁：七言绝句

靖难兵回称永乐，果园漆器制精良。盒图垂钓一老叟，广孝应缘拟广张。
题永乐雕漆小盘
作者：弘历
朝代：清
体裁：七言绝句

松鹤之间抚爨材，是谁高士坐相陪。小山欲听淮南操，不为高山流水来。
题永乐雕漆峰云松籁香盒
作者：弘历
朝代：清
体裁：五言律诗

翠岫閒云出，苍松飒籁含。徘徊坐高士，眺听自忘谈。全泯雕几迹，当如图画参。于中贮沈水，雅合供瞿昙。
题永乐雕漆爱莲盒
作者：弘历
朝代：清
体裁：七言绝句

弆置山庄历有年，犹看永乐细纹镌。溪亭正值荷开候，即景欣他是爱莲。
题永乐雕漆登瀛盒子
作者：弘历
朝代：清
体裁：七言绝句

内局漆雕求雅精，图因博古述登瀛。便教傅会文皇盛，总属家门事倒行。
题永乐雕漆百花盘
作者：弘历
朝代：清
体裁：七言律诗

见恒永乐细针镌，亦颇芗名赝鼎传。独此百花制甲午，纷如群弁写黄筌。细枝摇若迎风袅，嫩叶翻犹带露鲜。运意摹神夺画格，果园那得混为宣。
题永乐雕漆进履图
作者：弘历
朝代：清
体裁：七言律诗

果园永乐创为模，潻器雕镌精巧殊。斯岂洪髹所能写，祗疑道衍授之图。彼因进履明其忍，乃寓筹帷炫已谟。深险无非资诡计，匠家徒尔费工夫。
题永乐雕黑漆太真上马图盒
作者：弘历
朝代：清
体裁：七言律诗

永乐雕工技绝孤，直教染漆不调朱。徒观天宝倚栏立，却是太真上马图。方喜温泉行乐耳，那知北塞起兵乎。身亲靖难诚无此，执艺何妨有谏徒。
题永安桥
作者：弘历
朝代：清
体裁：七言律诗

向多沮洳盛京西，百廿里修道似堤。更建坦行永安约，遂教直接广宁蹊。当年师旅资挞伐，此日农商受福禔。有举胥为奕世计，经过惟亹继绳兮。
题永恬居
作者：弘历
朝代：清
体裁：五言律诗

一径穿林入，人踪杂鹿踪。山居到成憩，俗念觅何从。落叶无留树，饯秋将柏冬。性因恬以永，不必问禅宗。
题永恬居
作者：弘历
朝代：清
体裁：古风

太古此山中，永恬居一所。居则实永恬，奎章额檐梠。缅企挥毫时，云日空翘睹。是意安能恬，悽然立延伫。
题永恬居
作者：弘历
朝代：清
体裁：五言律诗

夷嵏筑閒馆，丘壑占幽偏。落叶如听雨，开帘不捲烟。景光新意趣，书史旧周旋。道味真无斁，心恬足永年。
题永恬居
作者：弘历
朝代：清
体裁：古风

岩居每岁所必来，祗以无暇来迟耳。亦因新建者先往，厌故喜新弗免矣。据床屈指试一数，则到仙庄十日已。夏山过雨爽顿生，庭树笼阴暑不起。物象皆恬心自恬，圣人先我示微旨。
题永恬居
作者：弘历
朝代：清
体裁：古风

帘垂四壁幽，窗入千峰绚。楂梨熟自落，野菊艳初绽。青密鸟未惊，红残蝶馀恋。谁与幻山色，轻云飞一片。便可寄题兴，舒笺掞柔翰。
题永恬居
作者：弘历
朝代：清
体裁：五言律诗

是日政馀暇，况当渥雨沾。尘清不致泞，日朗却非炎。山趣萦纡入，林姿展转添。幽居凭静永，所以识其恬。
题永恬居
作者：弘历
朝代：清
体裁：古风

瀑水挂前川，其源即川里。曰斯永恬居，隔川近尺�。霁景拂爽凉，寻胜聊尔尔。陟冈循一径，凭窗俯万绮。不息复不憧，悟此居安理。
题永恬居
作者：弘历
朝代：清
体裁：七言律诗

玩水因之玩山入，暇馀寻胜可言廉。莎无尘土都含润，松有凉飔解却炎。阅世昔今仍故我，敕几得失自详觇。小康五十五年度，何莫非恩锡永恬。
题永恬居
作者：弘历
朝代：清
体裁：五言律诗

癹骪披丛樾，巉岩历众崦。乍如云辟阙，遂见树笼檐。朴斲缅垂教，渊襟契引潜。寰区同乐利，永沐圣恩恬。
题永恬居
作者：弘历
朝代：清
体裁：五言律诗

税驾已数日，问山偶此时。几条板桥过，一所石林披。步磴得门入，据床向牖窥。岚光与风籁，静永足恬思。
题永慕斋
作者：弘历
朝代：清
体裁：七言绝句

一岭东西天隔之，诘朝瞻拜宿斋斯。泠泠不断阶前水，共我无眠问夜悲。
题永慕斋
作者：弘历
朝代：清
体裁：五言律诗

向每隔年至，今成连岁来。无非事也敬，兹授政之才。那得恒斯憩，明当又惜回。更因盼捷信，不寐几徘徊。
题永慕斋
作者：弘历
朝代：清
体裁：五言律诗

恨以终身地，慕惟隔岭天。两年倏已度，此夜不成眠。有志怀肯构，无心工咏笺。绕阶暗泉咽，写我泪应然。
题永慕斋
作者：弘历
朝代：清
体裁：五言律诗

纪元满六十，来述授终忱。寝殿閟千古，行斋永一心。明当陈志素，惟是抱惭深。不寐春宵度，庭泉写戚吟。
题永慕斋
作者：弘历
朝代：清
体裁：五言律诗

行宫倚翠厓，永慕特名斋。山色绣屏列，溪声玉瑟谐。慈闱欣每奉，中壸更新偕。明日瞻陵阙，心迟丙夜牌。
题永慕斋
作者：弘历
朝代：清
体裁：五言律诗

迤逦翠峰连，行宫俯碧川。非因避暑辟，要为问安便。陟降仪型在，侵寻岁月迁。西瞻云树里，佳气镇葱然。
题永慕斋
作者：弘历
朝代：清
体裁：五言律诗

遥恨那能遣，近悲复渐遥。阅年到此日，一痛写明朝。曦影窗前度，泉音阶下浇。色声无住处，七十慕难消。
题永慕斋
作者：弘历
朝代：清
体裁：七言绝句

预宿依然值此斋，隔年不易一中怀。水流那识人心戚，破梦泠泠响绕阶。
题永慕齐永慕名因慕怙称兹兼慕恃痛重增
作者：弘历
朝代：清
体裁：古风

敬同承显夫何有，爱事思量益莫胜。阶下哀音鸣水曲，门前静志峙山层。昔年内典闻开示，到此安能悟慧能。
题永济寺别室
作者：弘历
朝代：清
体裁：七言律诗

回廊曲折室三间，峭壁当楹涧水潺。不见闻声群鸟呗，无尘有色众花鬘。何来俞骑兹游刹，祇合枯僧此闭关。纷跪阇黎迎跸路，惜他顿置半朝閒。
题永瑢画岁朝图恭进皇太后
作者：弘历
朝代：清
体裁：七言绝句

学馀游艺亦功夫，写作平安如意图。恰合岁朝呈吉语，永绵亿载奉慈娱。
题汉亿年无疆瓦歌用前岁题汉未央宫瓦歌韵
作者：弘历
朝代：清
体裁：古风

前岁偶题未央瓦，古物沕穆见曾未。因之质以西清砚，欧谱米论详悉识。兹器复瓦而非砚，奇偶物理联前二。半绳纹及半平面，厚薄长短一例是。圆头所刻乃各殊，旧者未央长生记。新者刻亿年无疆小篆，至今存四字。抚不留手泯凿痕，于简劲中具精细。晋宋赝制夫岂能，清赏憬然馀惕意。为君所好可弗慎，视此不胫讵美事。
题汉柏
作者：弘历
朝代：清
体裁：七言绝句

汉柏曾经手自图，郁葱映照翠阴扶。殿旁亭里相望近，名实主宾谁是乎。
题汉柏
作者：弘历
朝代：清
体裁：七言绝句

遥望嵩山结昆仲，近临西院是云仍。大椿岁月犹虚拟，万古埢垣永瑞凝。
题汉玉二器 其一 小谷璧
作者：弘历
朝代：清
体裁：五言绝句

肉好大于钱，土华彬穆然。谩疑子弗执，曾见酎金年。
题汉玉二器 其二 小圆佩
作者：弘历
朝代：清
体裁：五言绝句

容容绛云糺，英英银月吐。以有可欲存，寸珍亦出土。
题汉玉十二章谷圭
作者：弘历
朝代：清
体裁：七言绝句

面雕章十二传虞，背刻谷依三礼图。麟趾关雎意有在，周官法度祗斯乎。
题汉玉半截觚
作者：弘历
朝代：清
体裁：五言排律

片羽吉光焕，旗孙与作徒。心空禅客蕴，貌瘠地仙腴。宁可无当诮，端资为错模。夔龙蔚曼衍，田海阅须臾。真是古中古，休言觚不觚。足知全体秀，半截美人图。
题汉玉印章
作者：弘历
朝代：清
体裁：五言律诗

纽篆见炎刘，圭璋德并俦。龙文席笋焕，虹彩屋梁浮。不见雕锼迹，欣供什袭裒。遐思元凯后，又遇十人周。
题汉玉双杯汉玉合卺杯内府藏者不一而足此双杯制式如合卺而各为一器诚昏礼合卺而酳之物也各为一器则易分而未分焉疑其有丁甲护持者然点笔成章以志感物
作者：弘历
朝代：清
体裁：七言律诗

双杯本各玉而追，长短椭圆一例为。粟粒螭纹围上下，土华铜晕沁参差。赢他合卺易成聚，幸此分卮永不离。义叶破匏安至此，佳城伴者慢怀其。
题汉玉夔磬
作者：弘历
朝代：清
体裁：古风

有玉之质泯玉英，入土出土含土精。夔文辟邪纵复横，抚不留手如天成。嘘呵发润沆瀣生，尧年宝露贮盈盈。谓之为汉顿置评，似曾夔手戛击铿，祗今犹作箫韶声。
题汉玉小璧
作者：弘历
朝代：清
体裁：古风

肉惟好之半，制不中考工。弗蒲亦弗谷，螭龙蟠云中。忽隐忽复现，蒸栗蔚容容。作者具深义，簪绂非所崇。食清游乎浊，和光混俗同。所以阅沧桑，堪称黄石公。
题汉玉小碗
作者：弘历
朝代：清
体裁：七言律诗

小于茗碗大于卮，朴谢雕几古所贻。黄晕土华皴栗子，白含玉质本羊脂。籀文两字传光赞，碾法双钩出汉时。自是署名期不朽，至今署者岂仍知。
题汉玉带版六韵
作者：弘历
朝代：清
体裁：五言排律

相带峚山质，琢而更藉镌。何时出土上，谁氏佩身边。比德刚柔协，论材环佩连。几陈资睇玩，匣衍引吟诠。昔有馀堪忆，今无用弆捐。莫教成有用，惕以万斯年。
题汉玉斧佩
作者：弘历
朝代：清
体裁：七言律诗

方折凝精旭采暹，辟邪恒协吉祥占。隋珠和壁难为宝，殷钺周刀义取廉。脩月应归仙幞枕，含章犹见汉灵炎。可贞因忆从王事，特达如斯讵久潜。
题汉玉熊
作者：弘历
朝代：清
体裁：四言诗

古有此制，今弗敢然。不即不离，玉工解禅。
题汉玉璜
作者：弘历
朝代：清
体裁：五言律诗

㓘人事磨琢，君子赞威仪。出地唯天见，兴姬得望时。礼图绘有据，文架置无欹。穿孔居然在，谁当罥系施。
题汉玉璜·其一
作者：弘历
朝代：清
体裁：五言律诗

半璧峚山璞，玉人追琢良。千年出鼠朴，丙夜射虹光。细理入毫发，奇纹隐混芒。衡牙如饰步，声发中宫商。
题汉玉璜·其二
作者：弘历
朝代：清
体裁：古风

希世见良琛，因之一再吟。有形拟天半，无物象冬深。执不男与子，阅经古及今。鹅肪原截白，变赤叹寖寻。
题汉玉璧
作者：弘历
朝代：清
体裁：古风

一片白琼如满月，绛云绀云蒸漨浡。地下何年伴仙骨，由来瑰宝弗终没。出土仍为世间物，斮絮之言人性拂，不如亡欲理昭揭。
题汉玉璧
作者：弘历
朝代：清
体裁：五言律诗

制传自姬周，称谓率炎刘。名实何常定，完全喜尚留。夔纹围外致，粟颗簇中稠。庇荫登嘉谷，王孙宝有由。
题汉玉璧
作者：弘历
朝代：清
体裁：七言律诗

土华盈手襞璘璘，大孔规圆制朴淳。进道不如先驷马，同心有若掷河滨。诚看特达经千载，言念温其见古人。质以天全容以粹，世间烧染自纷陈。
题汉玉璧
作者：弘历
朝代：清
体裁：古风

环以夔纹围粟宝，量之肉果倍于好。周乎汉乎弗可知，较诸素谷斯为巧。抚不留手呵生汁，温贞古穆其光葆。边幅齧缺理则然，世间何物完恒保。
题汉玉璧
作者：弘历
朝代：清
体裁：五言律诗

藉甚结璘车，飞来古月如。吉云常映护，精气早含储。佩德思无斁，不雕质有馀。永惟君子贵，讵止重瑶琚。
题汉玉璧
作者：弘历
朝代：清
体裁：五言律诗

质蕴羊脂白，肤含鳝血殷。祇应伴泉壤，谁识出尘寰。可欲兹当戒，无瑕漫拟讪。如将挂素璧，宝月绛云间。
题汉玉碗
作者：弘历
朝代：清
体裁：七言律诗

逢占讵待少君知，曰白应思涅不缁。杯閜之间自伯仲，珷玞以下那追随。腹空漫设游辞诮，色泽还看英气蕤。慨想茂陵终复出，达观拟事鄛人椎。
题汉玉章四方
作者：弘历
朝代：清
体裁：七言绝句

谱翻印统树滋堂，片羽合兹虞与梁。问孰期恒子孙宝，具今四美箧中藏。
题汉玉素璧
作者：弘历
朝代：清
体裁：古风

昌城之蕊夜光含，何人琢璧肉好兼。代应尊卢循蜚占，拟以周制其奚堪。形不谷蒲执子男，千年入土晁采潜。缛纹隐作云霞纤，对之穆然情性恬，作者用者漫絮谈。
题汉玉螭佩
作者：弘历
朝代：清
体裁：七言律诗

似璧非圆圭不椭，佳城谁氏出泥沙。沈沈已是销宝气，莫莫犹看缛土华。自泽惟因湛于古，小成何屑类其蛇。占乾却恐飞腾去，为玉为龙本一家。
题汉玉谷璧
作者：弘历
朝代：清
体裁：五言律诗

兆瑑为圻鄂，中仍起谷纹。依然是良玉，藉用必元纁。吉礼赞廊庙，精禋荐苾芬。华嚣非所贵，楚圉有佳文。
题汉玉谷璧
作者：弘历
朝代：清
体裁：古风

春秋许男才仅见，吴楚莒邾不一足。子国倍于许十百，男执璧蒲子璧谷。故应谷璧富蒲璧，春官典瑞宁虚录。尚方旧贮未见蒲，谷则数至难更仆。器也世爵藉可徵，况是贞符兆多粟。吾志在斯不在斯，讵曰孚尹珍良玉。
题汉玉谷璧
作者：弘历
朝代：清
体裁：古风

玉坚土性脆，此理实易见。玉入土多年，土蚀玉如烂。谷璧实周制，谁则强名汉。刚斧泯玉文，望若土一片。惟土能生谷，妙趣供绎玩。
题汉玉谷璧
作者：弘历
朝代：清
体裁：古风

玉盘粟粒堆盈盈，瑑以双螭圻堮擎。缛纹隐含填星精，漫言曾是出佳城。何谷而非土所生。
题汉玉谷璧
作者：弘历
朝代：清
体裁：七言绝句

王孙国宝曾称六，不数白珩义诚淑。庇荫犹待明德馨，土物缘何缺真谷。
题汉玉谷璧
作者：弘历
朝代：清
体裁：五言律诗

璧制旧称谷，叶形谁改荷。惜哉眩时尚，命与返初磨。密理全皴土，缛文如溢波。民天名久寓，题句岂嫌多。
题汉玉谷璧
作者：弘历
朝代：清
体裁：七言律诗

璧制由来本自周，侵寻率以属炎刘。缘边圻鄂目犹辨，围好粟纹手不留。珍等圭璋藏秘府，弃同荆棘伴荒邱。珍荣弃辱原无定，圜器何曾意少投。
题汉玉谷璧
作者：弘历
朝代：清
体裁：七言绝句

璧始姬周非卯金，制传子执义堪寻。悠哉世代何须辨，宝寓民天遇辄吟。
题汉玉谷璧
作者：弘历
朝代：清
体裁：古风

谷璧数弗可屈指，偶遇无题辄题耳。稼穑作甘多益善，我意在彼不在此。
题汉玉谷璧
作者：弘历
朝代：清
体裁：古风

谷璧阔将盈周尺，土华千载黯而泽。粟文抚不留手迹，执者为谁弗可覈。欲掷之山诚觉惜，况喻绥丰义堪绎。谚曰人莫知苗硕，频繁有咏意无射。
题汉玉赤刀
作者：弘历
朝代：清
体裁：七言律诗

赤刀有赤仍馀白，式仿姬家制实刘。作佩何殊戒急缓，取裁兼用济刚柔。缅思大训还堪厕，隐惧太阿莫倒投。设使羊脂割以正，笑他蒿目可分不。
题汉玉辋头
作者：弘历
朝代：清
体裁：五言律诗

辋头古辂饰，称朴弗称文。雕琢自何代，精神宛运斤。千年缛华土，四面蔚卿云。不识空空腹，可怀冥漠君。
题汉玉辋头瓶
作者：弘历
朝代：清
体裁：七言律诗

辋头于古不为重，重以历今千百年。物亦当前弗称宝，人应逮后乃知贤。试看血土经沈浸，已阅沧桑几变迁。张释之言真可省，拈毫欲咏意犁然。
题汉玉长乐佩
作者：弘历
朝代：清
体裁：五言律诗

长乐号镌宫，炎刘气蔚虹。如宜子孙式，可匹夏商同。傅者妒必有，冯乎恨莫穷。致传禁中语，曰勇异当熊。
题汉瓦砚
作者：弘历
朝代：清
体裁：古风

砚之珍者宋时端，汉瓦更古千载焉。长盈尺横五寸宽，背�建安十五年。容斋故物或疑然，内府旧器向题篇。未央铜雀各一全，得兹三友佳话传。于面滴水不易乾，拭水乃润蒸露溥，承溜含滋理可诠。何物不可致有言，恧哉蒿目吾于贤。
题汝窑双耳瓶
作者：弘历
朝代：清
体裁：五言律诗

瓶亦樽之类，簪花胜酒斟。虚传玛瑙末，实赖岁年深。穆若非英发，祺然足静愔。不教绳系耳，顿置撷芳寻。
题汝窑奉华盘
作者：弘历
朝代：清
体裁：七言绝句

为阁为宫不可知，奉华两字底镌之。尺凫集里传名氏，见说风流女画师。
题汝窑盘子
作者：弘历
朝代：清
体裁：七言绝句

西清三代富尊彝，越器晨星修内司。至理原非奇异事，铜坚瓷脆率应知。
题江参山水卷·其一
作者：弘历
朝代：清
体裁：七言绝句

千里江山上士为，董家曾是宝藏之。印来神韵都无二，会合丰城又一奇。
题江参山水卷·其三
作者：弘历
朝代：清
体裁：七言绝句

树作浓阴峰未苍，分明夏景望中凉。米家颠语议绢黑，纑地虽陈亦岂妨。
题江参山水卷·其二
作者：弘历
朝代：清
体裁：七言绝句

重叠云山惨淡林，讶非手写写于心。底须更藉九思定，欲傲香光未著吟。
题江参山水卷·其四
作者：弘历
朝代：清
体裁：七言绝句

钜卷香光称独珍，恐归御府致沉沦。即今合璧成双美，试问画禅嗔不嗔。
题池上居
作者：弘历
朝代：清
体裁：五言律诗

历岁题池上，今年又觉迟。多忧缘望雨，接润乃成诗。岸柳回苍意，阶芜增绿姿。仍希盈尺渥，始敢略心怡。
题池上居
作者：弘历
朝代：清
体裁：五言律诗

池上三庚度，年来例有诗。岂能弗居也，遂与罢吟之。触目多乏趣，摛毫艰搆思。柱楣如述传，惭愧寸心知。
题池上居
作者：弘历
朝代：清
体裁：七言律诗

池上居偏夏日宜，万几清暇每于斯。喜因远隔凡尘处，愁是多逢望雨时。岁久种松入画格，庭阴款鹤得仙姿。清吟一晌不殊昔，揽镜何来鬓点丝。
题池上居
作者：弘历
朝代：清
体裁：五言律诗

池上洒然居，清和每相于。便宜慰为惕，春末夏之初。屡渥膏泽此，戒盈晓夜予。三时尚悠远，自问敢怀舒。
题池上居
作者：弘历
朝代：清
体裁：七言律诗

池上清凉实绝胜，夏秋之际称吟凭。漪翻兰沼风含爽，霁卷银河气奏澄。祇有求仓待农庆，且无筹笔虑军兴。攸芋今岁真侥倖，忧不多时乐每仍。
题池上居叠己酉岁韵
作者：弘历
朝代：清
体裁：七言律诗

昨岁东巡归后吟，今年叠韵尚初心。七言一瞬视幻景，春去夏来望好霖。所愿崇祠无拾级，切怜弥陇有抽针。瞑眸忽讶垂檐溜，却是临池流细斟。
题汤泉并蒂莲
作者：弘历
朝代：清
体裁：七言律诗

从歌独旦懒闻双，何事芙蓉见暖江。非偶物犹知偶合，牵心我尚未心降。忘忧草不生閒砌，助感花偏对客窗。飒沓西风银沼面，还教同付水淙淙。
题汪承霈岁寒三益图
作者：弘历
朝代：清
体裁：七言绝句

松为罗汉开生面，恰有相依天竺僧。设以美人喻林下，楞严经里度摩登。
题汪承霈画二幅 其一 古柏
作者：弘历
朝代：清
体裁：七言绝句

湖石边旁古柏身，峙成寿字傍长春。嘉其用意新非巧，小雅如歌天保人。
题汪承霈画二幅 其二 山水
作者：弘历
朝代：清
体裁：七言绝句

横为岭也竖为峰，点画其间借老松。不似似中五福首，窗明几净伴清供。
题沈周临王蒙松阴高士图即用其韵
作者：弘历
朝代：清
体裁：七言绝句

松下科头清且閒，萧然举眼见苍山。石田颇习青莲法，可向楞严辨八还。
题沈周仿倪瓒山水册 其一 溪桥早秋
作者：弘历
朝代：清
体裁：七言绝句

野亭四柱倚江濆，落叶才看势未纷。隔岸远山幻明晦，依稀欲出护霜云。
题沈周仿倪瓒山水册 其七 梧馆清阴
作者：弘历
朝代：清
体裁：七言绝句

梧下茅庵秀而野，清风疏影漾参差。主人合是倪高士，袛欠呼僮一洗之。
题沈周仿倪瓒山水册 其三 水阁松风
作者：弘历
朝代：清
体裁：七言绝句

茅斋几架碧溪边，拂鬓天风意欲仙。松韵湍声相问答，高人属耳似听禅。
题沈周仿倪瓒山水册 其二 山坞看云
作者：弘历
朝代：清
体裁：七言绝句

山腰肤寸吐雰霏，茅屋人家半掩扉。底事往来绝行迹，恐防湿润早沾衣。
题沈周仿倪瓒山水册 其五 蕉石临流
作者：弘历
朝代：清
体裁：七言绝句

石如蕉与蕉倚石，真境幻名两不差。却缱遥情武林外，湖西山忆号丁家。
题沈周仿倪瓒山水册 其八 春亭延翠
作者：弘历
朝代：清
体裁：七言绝句

亭中危坐是谁伊，画意诗情两默思。不似似诚善学柳，云林后乃一人斯。
题沈周仿倪瓒山水册 其六 仙岩幽访
作者：弘历
朝代：清
体裁：七言绝句

环抱溪山幽且崇，境非泰岱即崆峒。策筇同旅聊相访，那学轩辕拜下风。
题沈周仿倪瓒山水册 其四 竹坡閒憩
作者：弘历
朝代：清
体裁：七言绝句

古树疏枝齐竹枝，畸人憩下立厜㕒。隔溪云岫意无尽，谁识其中与共之。
题沈周仿王蒙山水即用其韵·其二
作者：弘历
朝代：清
体裁：七言绝句

翠荔丹枫沓嶂头，诛茅书屋窅而幽。遂初赋就笔才辍，时复欹桥策杖游。
题沈周写景帧 其一 叠崦重溪
作者：弘历
朝代：清
体裁：七言绝句

溪环崦抱锁重林，真是入山恐不深。使者后来求弗得，诳为曲也直为心。
题沈周写景帧 其七 枫林秋色
作者：弘历
朝代：清
体裁：七言绝句

几点丹枫霜染时，近看的皪远迷离。飒然一段江南意，舣棹溪边试领之。
题沈周写景帧 其三 渔船对话
作者：弘历
朝代：清
体裁：七言绝句

邂逅相逢野水湄，古今商搉偶谈之。并舟者问伊谁氏，甫里陆和逸少皮。
题沈周写景帧 其九 枯木寒鸦
作者：弘历
朝代：清
体裁：七言绝句

栖者安然来者飞，并投一宿总知几。阿瞒不识息心处，看此枯枝亦可依。
题沈周写景帧 其二 野桥诗境
作者：弘历
朝代：清
体裁：七言绝句

桥头杖立若沈思，莫怪畸人得句迟。似有祖鞭先著者，松风吹出不言诗。
题沈周写景帧 其五 清泉白石
作者：弘历
朝代：清
体裁：七言绝句

石亦白兮泉亦清，厜㕒兀坐足怡情。设如蓦遇王武子，不学饰非孙子荆。
题沈周写景帧 其八 黄叶林庐
作者：弘历
朝代：清
体裁：七言绝句

落叶风吹万树疏，故山不变是吾庐。便教倒箧倾囊检，且喜会无封禅书。
题沈周写景帧 其六 散发轻舟
作者：弘历
朝代：清
体裁：七言绝句

秋风微动碧江漪，不系轻舟泛渚湄。散发何须登太白，濯清犹觉此为宜。
题沈周写景帧 其十 雪村沽酒
作者：弘历
朝代：清
体裁：七言绝句

竹庄避暑小盘桓，写出雪村万木攒。底识画家工换景，为教沽酒解严寒。
题沈周写景帧 其四 竹斋荷殿
作者：弘历
朝代：清
体裁：七言绝句

竹斋自合幽人住，荷殿何来隐士家。虽以寄怀工部句，徐陵联却写成差。
题沈周写景帧唐寅湖光晴色即用其韵二首·其一
作者：弘历
朝代：清
体裁：七言绝句

轻帆风送远湖平，骋望犹难目与成。识得倚栏人意矣，洗心聊且俯澄瀛。
题沈周写生二十四种 其一 牡丹
作者：弘历
朝代：清
体裁：五言律诗

垂露出群卉，恒春不谢花。写生经沈氏，较品突刘家。雨后芳如沐，风前态欲斜。还应笑姚魏，未尽洗铅华。
题沈周写生二十四种 其七 柚
作者：弘历
朝代：清
体裁：五言律诗

南北奚曾异，味香洵得宜。却教生动笔，写出欲垂枝。不剖宁非谲，能藏太觉奇。田盘寺楼上，小忆向年时。
题沈周写生二十四种 其三 芙蓉
作者：弘历
朝代：清
体裁：五言律诗

木莲原蜀种，名擅锦官城。浥露真无语，迎风最有情。宁因红艳妒，早觉道装成。调粉龙香剂，斯花自写生。
题沈周写生二十四种 其九 瓜
作者：弘历
朝代：清
体裁：五言律诗

在栗有敦物，累累翠蔓舒。冰盘间沈李，中馈佐生蔬。何必期霜后，浑如摘雨馀。东陵此小隐，种类漫分疏。
题沈周写生二十四种 其二 栀子
作者：弘历
朝代：清
体裁：五言律诗

佛卉曾传白，仙方更著红。扬猗惟近雪，吐馥不关风。池影通身净，露光满意融。南薰欣昼永，茂对五弦中。
题沈周写生二十四种 其二十 白头翁
作者：弘历
朝代：清
体裁：五言律诗

颉颃常命侣，栖稳砌前枝。饮啄自如意，平生那解离。芳丛亦可入，妙绘若为期。白发嗟何限，称翁尔正宜。
题沈周写生二十四种 其二十一 蜡嘴
作者：弘历
朝代：清
体裁：五言律诗

黄嘴乌毛羽，翩翔阶杏红。禽经传画本，桑鳸佐蚕功。活脱出形色，飘飖谢雨风。不因能戏舞，安得入樊笼。
题沈周写生二十四种 其二十三 鸭
作者：弘历
朝代：清
体裁：五言律诗

鸭凫家野异，应与雉鸡同。春水萍茵暖，元都蕖露融。别离叹都尉，荒诞化仙童。沸卉归群夥，浮深若履空。
题沈周写生二十四种 其二十二 鸡
作者：弘历
朝代：清
体裁：五言律诗

独立羽毰毸，昂昂绝忌猜。底须资芥粉，聊尔藉松煤。入埭花迷锦，登场玉作台。谁能继佳什，八斗早称才。
题沈周写生二十四种 其二十四 兔
作者：弘历
朝代：清
体裁：五言律诗

东郭传名姓，梁园恣宴娱。伏跧春草嫩，顾目夏槐敷。赵国清辞咏，石田妙笔摹。未能工百首，粗就写生图。
题沈周写生二十四种 其五 石榴
作者：弘历
朝代：清
体裁：五言律诗

团团玛瑙盘，盛以水晶丸。百颗珠无定，三危露早漙。匡颐真欲解，韩手未曾弹。底事求炉火，才成九转丹。
题沈周写生二十四种 其八 莲藕
作者：弘历
朝代：清
体裁：五言律诗

莲房青颗颗，藕节玉脩脩。悦目权教置，养生在所求。袅丝雪色脆，堕粉露光流。闻道林椿后，居然见沈周。
题沈周写生二十四种 其六 枇杷
作者：弘历
朝代：清
体裁：五言律诗

卢橘非秦树，黄金本蜀珍。文园早消渴，郭氏未为贫。熨齿生凉乍，堆盘带露新。仲长曾有论，缅想见斯人。
题沈周写生二十四种 其十 茄
作者：弘历
朝代：清
体裁：五言律诗

毗山传妙法，渤海殖嘉生。蔡撙栽荒郡，王褒约小伻。登盘间魁芋，烹鼎厌侯鲭。清供戴家物，微嫌未隐名。
题沈周写生二十四种 其十一 萝卜
作者：弘历
朝代：清
体裁：五言律诗

植援开锦町，杂种已分罗。紫玉含津脆，墨华生意和。性存姜芥半，品比菌蕈过。学圃虽堪鄙，如须今岂多。
题沈周写生二十四种 其十七 王瓜
作者：弘历
朝代：清
体裁：五言律诗

名称同蓖挈，四月亦云生。花是黄金缬，形如绿玉横。垂垂瓠不落，纂纂枣何争。写意惟萧淡，相看最有情。
题沈周写生二十四种 其十三 笋
作者：弘历
朝代：清
体裁：五言律诗

刺土才盈寸，凌云势不纡。峥嵘气早直，森茜翠相扶。怒长应期夏，丛生独盛吴。韬光山径畔，记取带烟锄。
题沈周写生二十四种 其十九 鸲鹆
作者：弘历
朝代：清
体裁：五言律诗

寒皋不踰济，飞集限淮南。屋脊寻常见，巢头风日谙。能言白鹦胜，入梦绿阴酣。莫报新荷里，司空善理谈。
题沈周写生二十四种 其十二 葱
作者：弘历
朝代：清
体裁：五言律诗

岭久传西域，盘仍佐五辛。巳知根似玉，谁辨下生银。标倩含朝露，纽芽报早春。可怜洛阳狱，陆续独思亲。
题沈周写生二十四种 其十五 菱
作者：弘历
朝代：清
体裁：五言律诗

开花落复含，结实淡而甘。烟客浮游惯，幽人咀嚼谙。春光仍钜野，豪兴在江南。与芡相评较，应怀匠氏惭。
题沈周写生二十四种 其十八 薹菜
作者：弘历
朝代：清
体裁：五言律诗

蔬谱菘薹芥，大同名小殊。本根来朔塞，今日盛东吴。自是田家味，末堪陈国厨。雨花烟叶意，江左忆清娱。
题沈周写生二十四种 其十六 茭白
作者：弘历
朝代：清
体裁：五言律诗

野沼秋风起，荺茭可取尝。不输藜藿味，爱托水云乡。沙沚根疏密，芦汀叶短长。与莼一风调，何彼独思张。
题沈周写生二十四种 其十四 胡萝卜
作者：弘历
朝代：清
体裁：五言律诗

爱此珊瑚箸，堪登白玉盘。可蔬亦可果，宜脆复宜乾。色相出元代，采烹奉可汗。成名独惟尔，羞杀汉衣冠。
题沈周写生二十四种 其四 山�
作者：弘历
朝代：清
体裁：五言律诗

梅白杏花红，开齐色与同。标奇凌朔雪，耐久见东风。体物轻描外，传神静对中。曼陀罗佛树，空色色空空。
题沈周写生册 其一 雉
作者：弘历
朝代：清
体裁：五言律诗

独立卓如峰，斑然毛羽茸。在梁忆丹匹，登木应黄钟。谁辨入淮蜃，曾同作绘龙。石田号忘世，寓意究何从。
题沈周写生册 其七 藕
作者：弘历
朝代：清
体裁：五言律诗

不染污泥处，濯清绿水披。节生能应月，蔤发恶先时。根具灵通窍，花开清净姿。虙妃疑折赠，犹带雪华丝。
题沈周写生册 其三 牡丹
作者：弘历
朝代：清
体裁：五言律诗

色紫何曾紫，意豪真是豪。偶然为墨泼，足以托风骚。洛下种犹盛，唐来爱底高。略嫌八十老，尚艳宰公袍。
题沈周写生册 其九 石榴
作者：弘历
朝代：清
体裁：五言律诗

囊擘绛玛瑙，子堆红水晶。迎眸形错落，可口气和平。齿讶寒敲玉，心疑液咽琼。叶羌供岁贡，凿空种真轻。
题沈周写生册 其二 墨兰
作者：弘历
朝代：清
体裁：七言绝句

底须绿叶与芽黄，草草图中馥馥香。恰似幽人不衫履，岂争颜色向群芳。
题沈周写生册 其五 栀子
作者：弘历
朝代：清
体裁：五言律诗

瓣裁荆国玉，蕊簇华山金。色涤尘凡目，香宜清净心。精神夏潇洒，庭院夜深沉。底事号禅友，来从薝卜林。
题沈周写生册 其八 菱
作者：弘历
朝代：清
体裁：七言绝句

折腰珍味最称吴，却是峥嵘头角俱。短句偶吟范成大，无端民瘼缱披图。
题沈周写生册 其六 枇杷
作者：弘历
朝代：清
体裁：七言绝句

以叶得名以果异，珠擎琥珀爓累累。定知枝上无栖鸟，认作金丸不敢窥。
题沈周写生册 其十一 茄
作者：弘历
朝代：清
体裁：五言律诗

科疑米老树，实类邵侯田。紫白明明别，秋风落落悬。山僧饱厨下，郡守种斋前。更说不饮井，侈谈岂信然。
题沈周写生册 其十三 萝卜
作者：弘历
朝代：清
体裁：五言律诗

芦菔出金城，蔬中品淡清。充肠堪以熟，沁齿亦宜生。客舍誇净练，僧庵种脆琼。富贫原不择，利物得公平。
题沈周写生册 其十二 菜瓜
作者：弘历
朝代：清
体裁：七言绝句

种不青门累缀丛，食称七月见豳风。十香糖醋滋纷矣，踵事增华老圃同。
题沈周写生册 其十四 松
作者：弘历
朝代：清
体裁：七言绝句

写生体物善形容，倔强棱棱殿老松。不拟徐黄工细致，最能寓意是吴侬。
题沈周写生册 其四 笋
作者：弘历
朝代：清
体裁：七言绝句

山肴野蔌雅供餐，却似双鱼卧玉盘。一例东坡能戏客，漫嫌上番未成竿。
题沈周写生各种 其一 玉兰
作者：弘历
朝代：清
体裁：五言律诗

簇簇玉光蔚，菲菲兰气匀。似中无刻画，淡处有精神。磊落偏饶韵，芳华不藉春。分明称木笔，写照倩他人。
题沈周写生各种 其七 鸡冠
作者：弘历
朝代：清
体裁：古风

萼不全异花，品命却同谱。层叠芳穗缬，昂藏绛冠吐。喈喈虽未鸣，六义怀风雨。
题沈周写生各种 其三 萱花
作者：弘历
朝代：清
体裁：五言绝句

叶绿与花黄，无情自在芳。持将赠屈子，定是不能忘。
题沈周写生各种 其九 蟹
作者：弘历
朝代：清
体裁：七言排律

赋形造物信多奇，介类属乾又象离。敌虎从来誇郭索，夹蛇终得济波斯。无肠应识于中直，有骨惟看向表披。逮诩金膏玉脂日，可怀江净月明时。画图以外能说偈，樽俎之间别系思。不戒十门分进馔，徒称置箸亦何为。
题沈周写生各种 其二 蝴蝶花
作者：弘历
朝代：清
体裁：古风

天公赋物本无名，谁其名者应非本。于非本里争是非，多见其为失之远。翩翾者蝶翩翾花，即一即二胥名加。谓花非蝶宁非也，曰蝶是花讵是耶。娟娟者蘤舒舒草，露态风姿聊自好。漆园吏与宋大夫，两不知兮堪绝倒。
题沈周写生各种 其五 蒲萄
作者：弘历
朝代：清
体裁：古风

蜿蜒云中龙，缀珠如活汞。自是九天浆，谬曰大宛种。囫囵内外融，不可觅其空。何须诩绝域，徒致听睹悚。宜作念珠观，五蕴净心孔。此是日观法，石田肖生动。
题沈周写生各种 其八 菊
作者：弘历
朝代：清
体裁：六言诗

不碍芳华潇洒，无双节概清高。千秋知己谁是，历数惟屈与陶。
题沈周写生各种 其六 老少年
作者：弘历
朝代：清
体裁：七言律诗

点缀山根与水涯，雁来时节发芳华。非英灼灼宁非卉，是叶飘飘都是花。十样锦铺胜西地，一竿竹倚出东家。傍人莫讶轻窥宋，还笑悲秋怆自嗟。
题沈周写生各种 其十 虾
作者：弘历
朝代：清
体裁：古风

虾游海跃沙，称玉德，号季遐。肠脑直属，脚钳八叉。红壳如琥珀，青甲变芦葭。献庭见说，援耳为杯，或出南巴。试看启南，数笔写何异，慈明一棒拿。
题沈周写生各种 其十一 牡蛎
作者：弘历
朝代：清
体裁：古风

蛎房坚似石，附积或如山。闭口深藏汁，自固计图安。以其有可欲，锥刀终致钻。佐饭解朵颐，醒酒回赪颜。诗实尧臣好，寓意别有道。
题沈周写生各种 其十七 驴
作者：弘历
朝代：清
体裁：古风

吁嗟乎驴不见六经之中，间出汉晋之书。题面学鸣，颓荡已甚，岂知名教之乐非虚。旅食京华，灞桥风雪，斯则诗人所以爱诸。异哉石田淡墨閒扫，而长耳四蹄之形神毕肖无馀。是忘筌也，是契筦也，岂类乎刻楮者之分疏。
题沈周写生各种 其十三 鸽
作者：弘历
朝代：清
体裁：古风

鹤之驯者常近人，或其煮之群讥诮。鸽之驯者亦近人，孰不烹之供劝釂。一例羽族清俗异，况入淹寒佐铏芼。何不飞去保尔生，小弗忍焉为梁稻。
题沈周写生各种 其十二 蝤蛑
作者：弘历
朝代：清
体裁：四言诗

蟹种十二，蝤蛑居首。或曰拨棹，水中善走。既入画谱，亦列食单。嘉宾宴集，一具专盘。鹘为突眼，蜩为俯腹。䖱似其脑，�如其足。万类凭生，不齐之齐。加恩处士，是曰滑稽。
题沈周写生各种 其十五 鸭
作者：弘历
朝代：清
体裁：六言诗

浮波不殊野鹜，登陆复伴家鸡。水暖春江知也，城堕吴地凄兮。巨山已誇淹博，甫里诚善滑稽。独立那须畏隼，九思漫拟集鹈。
题沈周写生各种 其十六 猫
作者：弘历
朝代：清
体裁：古风

左传称六畜，讫未其名厕。君子有事迎，却实见礼记。礼记义何宗，食鼠佐农功。张汤虽老吏，薰穴终难空。难空冀北群，飞兔与骐驎。不如跛之技，寸长尺短分。短分苏氏骂，捕鸡则堪讶。二徐记细故，亦何关治化。
题沈周写生各种 其十四 鸡
作者：弘历
朝代：清
体裁：五言排律

五德韩诗载，三号史记称。衔珠占瑞兆，逢玉叶休徵。立若矜雄峙，闻当念夙兴。花冠原自好，芥羽讵相应。士雅中宵舞，安东三雀登。昂然图画里，似伴径山僧。
题沈周写生各种 其四 白莲
作者：弘历
朝代：清
体裁：七言绝句

卉中君子号虽同，淡白应知胜艳红。水镜当前难辨色，祗饶香气喷翁濛。
题沈周冬舂图
作者：弘历
朝代：清
体裁：七言绝句

冬舂幸得不忧贫，力作那能辞苦辛。玉食常年厌精凿，念他粗粝乏餐人。
题沈周冷泉亭图即用其韵
作者：弘历
朝代：清
体裁：七言律诗

灵鹫飞来不飞去，秀标南北两峰间。亭临石罅千层瀑，溪隔寺前一带山。筠碧花红绘春日，探奇揽胜值几閒。自知不是清閒者，空羡诸人此往还。
题沈周寒江垂钓图
作者：弘历
朝代：清
体裁：古风

北方过霜降，鱼已不受饵。南方候虽殊，雪亦必冬季。每见图钓雪，非吾所晓事。过候鱼弗餐，其饵成虚置。或云炎可趋，化因及物类。或云披蓑翁，非钓鱼钓意。循名谅亦可，责实终何济。
题沈周山水六帧即用其韵·其三
作者：弘历
朝代：清
体裁：七言绝句

江翻石壁夕阳殷，耐可言归拿艇还。举首遥看峰顶寺，山僧闭户更高閒。
题沈周山水六帧即用其韵·其二
作者：弘历
朝代：清
体裁：七言绝句

霜枫几点红犹缀，秋树数株绿已疏。水榭支窗不嫌冷，碧天骋望与怀舒。
题沈周山水六帧即用其韵·其五
作者：弘历
朝代：清
体裁：七言绝句

舣舟岸上有人立，问答情深一幅兼。却被伊谁割半璧，石田遗韵祗虚拈。
题沈周山水六帧即用其韵·其六
作者：弘历
朝代：清
体裁：七言绝句

蹇驴诗兴可中收，得句何曾爱俗流。最是江南风气好，雪天犹自有拿舟。
题沈周山水六帧即用其韵·其四
作者：弘历
朝代：清
体裁：七言绝句

远山云表一棱遥，寒散秋空岚吐朝。水阁幽人间对瀑，目穷落落意寥寥。
题沈周山水即用其韵
作者：弘历
朝代：清
体裁：七言绝句

一翁垂钓碧波潺，落涧流泉带远湾。是米是吴还是董，凭人议向画中山。
题沈周山水幽居
作者：弘历
朝代：清
体裁：五言律诗

幽居静可论，山腹水之源。有妇司中馈，无僮守外门。亦时来野客，而弗过高轩。应笑向逢辈，犹然致传存。
题沈周山水长卷
作者：弘历
朝代：清
体裁：五言律诗

老眼六旬翁，西山归棹中。契神别有独，布景乃无穷。曰画卑斯画，不工却绝工。粗皴成卷尾，率逸本家风。
题沈周张公洞卷
作者：弘历
朝代：清
体裁：七言律诗

㟏岈一穴若无凭，危栈可登不可登。沈老破天悭有作，张公因洞府留称。云关千叠解隔世，石乳万年已变冰。内有人家并怡乐，别开生面武陵仍。
题沈周慈竹图
作者：弘历
朝代：清
体裁：七言绝句

盘山慈柏仿沈法，兹展沈图知仿王。愈远愈非且休论，幻称竹柏底真常。
题沈周支硎遇友图
作者：弘历
朝代：清
体裁：七言绝句

山围溪绕野堂閒，簪盍良朋坐待间。欲问图中高尚者，盘山夫岂异寒山。
题沈周文徵明书画合璧卷
作者：弘历
朝代：清
体裁：七言律诗

山水由来本擅场，那更人物学中唐。却看衫履多拘束，无碍神情自发扬。韩氏佳篇文氏录，沈家奇迹项家藏。秋卿有意秋贰献，忆旧翻因引念长。
题沈周春草秋花卷 其一 兰
作者：弘历
朝代：清
体裁：五言绝句

春阳入屈畹，王香散陶户。底须爱霜英，即此堪终古。
题沈周春草秋花卷 其二 芙蓉
作者：弘历
朝代：清
体裁：五言绝句

木末骚人兴，丹青寓意深。由来衡泌侣，秋水寄遐心。
题沈周桂花书屋图
作者：弘历
朝代：清
体裁：七言绝句

幽人结屋桂花阴，叶叶绿琼穗穗金。彼自悠然无世念，小山动我白驹心。
题沈周桐阴玩鹤图
作者：弘历
朝代：清
体裁：七言绝句

过乳乔梧弗待洗，嘉阴高士立苍苔。步桥羽客自成篆，不是邻翁问字来。
题沈周渔翁箑头
作者：弘历
朝代：清
体裁：古风

摸索青竹篮，得鱼供腒鱐。是中多隐人，而何欲逐逐。口衔绿苇枝，将以穿鱼腮。船泊前溪曲，瞢腾归去来。
题沈周溪山草阁六帧即用其韵·其三
作者：弘历
朝代：清
体裁：七言绝句

临池亭子木为栏，无事何妨把钓竿。莫谓柳塘才一亩，其中鱼不识江宽。
题沈周溪山草阁六帧即用其韵·其二
作者：弘历
朝代：清
体裁：七言绝句

花容不碍向和背，树影自分阴及阳。付与草庭端坐客，逍遥玩景阅时光。
题沈周溪山草阁六帧即用其韵·其六
作者：弘历
朝代：清
体裁：七言绝句

石田老笔以韵胜，久矣弆藏石渠里。拈吟六帧重详观，全图恐复不止此。
题沈周溪山草阁六帧即用其韵·其四
作者：弘历
朝代：清
体裁：七言绝句

径曲幽延步得得，溪清乐致意油油。谁知天上三庚暑，自有人间六月秋。
题沈周溪山草阁六帧即用其韵题沈周溪山草阁六帧即用其韵·其五
作者：弘历
朝代：清
体裁：七言绝句

将军却弗传名姓，疑是当年何氏家。对坐人如自拟杜，莫须诗赋月支花。
题沈周画册八帧 其一 石湖秋意
作者：弘历
朝代：清
体裁：七言绝句

石湖几度见南巡，震泽相连漾碧沦。但识其春秋未识，寻思此意契观民。
题沈周画册八帧 其七 石梁采药
作者：弘历
朝代：清
体裁：七言绝句

趺坐空岩修内丹，白云苍树自幽閒。却疑未悟黄庭旨，尚待青童采药还。
题沈周画册八帧 其三 江楼帆影
作者：弘历
朝代：清
体裁：七言绝句

楼倚江边俯畅情，纵眸遥见片帆横。大都远涉风波者，两字不离为利名。
题沈周画册八帧 其二 古木幽篁
作者：弘历
朝代：清
体裁：七言绝句

细竹櫹椮古木苍，荆关意更济倪黄。齑盐不用重和齐，即是罗浮骨董汤。
题沈周画册八帧 其五 山馆看云
作者：弘历
朝代：清
体裁：七言绝句

山馆临高空谷杳，凭栏幽客托遐思。日沉阁际溪云起，恰似许浑得句时。
题沈周画册八帧 其八 雪溪访友
作者：弘历
朝代：清
体裁：七言绝句

高峰镂出玉嵯峨，银海寒光影荡摩。独坐溪亭思白战，石蹊恰有客相过。
题沈周画册八帧 其六 云峦过雨
作者：弘历
朝代：清
体裁：七言绝句

云归岭腹势将散，雨过峰头润尚浓。蓑笠依然漾舟去，恐妨林下露重重。
题沈周画册八帧 其四 澄湖草阁
作者：弘历
朝代：清
体裁：七言绝句

四柱虚亭俯碧漪，倚栏匡坐独凝思。诗人定是杜工部，紫阁峰阴对渼陂。
题沈周画菜即用其韵
作者：弘历
朝代：清
体裁：七言绝句

老圃家风真尽占，苍生此色那全无。题词重举东坡语，看作监门郑侠图。
题沈周碧山吟社图
作者：弘历
朝代：清
体裁：七言律诗

招提卜筑背崚嶒，灵窍中虚玉乳澄。十老高风馀古木，百年故迹付溪藤。琳池听讲看鱼惯，云径延宾记鹤能。阿那松庵依左侧，所欣我亦品泉曾。
题沈周秋山图即用其韵
作者：弘历
朝代：清
体裁：七言绝句

过雨登楼纳晓凉，遥看有客度桥梁。应缘问字来相诘，早是芸编发古香。
题沈周虎邱图
作者：弘历
朝代：清
体裁：七言绝句

徘徊松下独题诗，客去人来落后期。大似桐庐已发棹，彦升方至富阳时。
题沈周雪景即用其韵
作者：弘历
朝代：清
体裁：七言绝句

我到西湖每过梅，两高峰送雨丝来。披图如踏六桥雪，树树重看五出开。
题沈贞竹炉山房
作者：弘历
朝代：清
体裁：七言绝句

阶下回回淙惠泉，竹炉小叩赵州禅。个中我亦曾清憩，为缅流风三百年。
题沧浪亭
作者：弘历
朝代：清
体裁：古风

苏城盘门侧，向有沧浪亭。翠逻虽假山，而其水诚清。结构朴而雅，颇具溪壑情。云备来往官，于此为送迎。我昔曾一涉，托意吟濯缨。即今兴复别，六计廉胥程。治官应此亟，惟廉清乃成。寄语游斯者，勉实善副名。
题治镜阁
作者：弘历
朝代：清
体裁：七言律诗

冰沼开奁鉴影磨，中心楼阁耸嵯峨。山屏西峙玉为画，曦御平临金不波。语鸟香花付他赏，循名责实切斯过。试询治镜如何镜，一卷虞书弗藉多。
题治镜阁
作者：弘历
朝代：清
体裁：古风

治在已而治在人，镜于我亦镜于彼。相需殷斯相得彰，云二固非一岂是。然而本末必有伦，可不慎修思所始。兹阁合治镜为名，亶缘四面胥临水。即境无不可会心，七字咏当君鉴矣。
题治镜阁
作者：弘历
朝代：清
体裁：古风

湖中峙城阁，向题曰治镜。是盖有二义，申之以斯咏。一曰镜古治，善政与恶政。一曰镜今治，敬胜及怠胜。敬则其政善，民安而俗正。怠则其政恶，君骄而臣佞。敢不戒其怠，犹恐弛兹敬。求治忌太速，亦足滋为病。无逸而有为，永言励吾行。
题泉香亭
作者：弘历
朝代：清
体裁：五言律诗

泉共飞花落，花香泉亦香。竖铺天如锦，净洗寿阳妆。何处觅形色，由来泯幻常。忽思龙井上，点笔咏流芳。
题法轮寺
作者：弘历
朝代：清
体裁：五言律诗

圣建四窣堵，斯惟城北隅。欲因示蒙古，讵止事浮图。是日亲瞻相，当年缅创模。法轮演国语，永佑旧京都。
题法镜寺
作者：弘历
朝代：清
体裁：七言律诗

三天竺以斯称古，塔矗神尼峰护莲。成佛梦谁灵运后，翻经咏忆乐天前。寻奇恰值暮春节，题额犹思壬午年。点缀微嫌增昔丽，庄严本意岂其然。
题泛月诗画卷叠癸卯诗韵
作者：弘历
朝代：清
体裁：五言律诗

泛月数十度，老来已罢游。殷勤诗与画，展阅尾由头。遮莫多年景，勾消一卷留。松梢玉轮上，依旧素辉流。
题泽兰堂
作者：弘历
朝代：清
体裁：五言律诗

书堂号泽兰，朴斲谢青丹。芸帙堪永日，藤窗避薄寒。芜情报韶意，水法列奇观。洋使贺正至，远瀛合俾看。
题泽兰堂
作者：弘历
朝代：清
体裁：七言律诗

泽兰岂是虎蒲乎，香色全非楚畹株。志托爱兰真净尔，堂因近泽取名夫。不闻香以坐之久，可纫佩惟兴莫殊。忽忆三闾贤弗遇，居今似彼讵能无。
题泽春轩
作者：弘历
朝代：清
体裁：五言律诗

春泽今年渥，仲春复暮春。雪先润麦陇，雨继起禾畇。实利黔黎普，允知天地仁。值兹惟怵惕，敢作满招人。
题洋菊四十四种 其一 金佛座
作者：弘历
朝代：清
体裁：五言绝句

色相总清净，天然优钵昙。拟将施调御，坐此转华严。
题洋菊四十四种 其七 檀心晕
作者：弘历
朝代：清
体裁：五言绝句

浅深晕正黄，达外本由内。恰如积盛者，睟面盎于背。
题洋菊四十四种 其三 绶带紫
作者：弘历
朝代：清
体裁：五言绝句

风前袅长茎，轩然霞举意。纡紫虽殊途，拖金本一致。
题洋菊四十四种 其三十 夺锦标
作者：弘历
朝代：清
体裁：五言绝句

花赤擢柯青，清标出众亭。恰如卢子发，及第寄江宁。
题洋菊四十四种 其三十一 紫霞觞
作者：弘历
朝代：清
体裁：五言绝句

玼萼扬芳永，珉枝作态斜。瀼瀼承沆瀣，真是泛流霞。
题洋菊四十四种 其三十七 镂琼杯
作者：弘历
朝代：清
体裁：五言绝句

拟形惟閜斝，称质以琳琅。如云浮大白，雅合劝柴桑。
题洋菊四十四种 其三十三 胭脂带
作者：弘历
朝代：清
体裁：五言绝句

匪垂带则馀，体物风人致。虽循胭脂名，而殊嫏嬛气。
题洋菊四十四种 其三十九 鹤头丹
作者：弘历
朝代：清
体裁：五言绝句

玫瑰映日红，独立韵金风。比似胎仙顶，翩�度亦同。
题洋菊四十四种 其三十二 蝶翅丛
作者：弘历
朝代：清
体裁：五言绝句

蛤粉色初匀，翩翾展轻翅。春驹丛里过，乍难辨同异。
题洋菊四十四种 其三十五 青玉案
作者：弘历
朝代：清
体裁：五言绝句

庵蔼翠云布，猗那晞曜明。摛毫得绮句，见说有张衡。
题洋菊四十四种 其三十八 玉燕翎
作者：弘历
朝代：清
体裁：五言绝句

素颖高还下，银蕤整复斜。乍疑春雨后，玉剪掠梨花。
题洋菊四十四种 其三十六 胜芙蓉
作者：弘历
朝代：清
体裁：五言绝句

拒霜亦耐秋，自谓具贞性。请君看此花，乃可定负胜。
题洋菊四十四种 其三十四 金玉相
作者：弘历
朝代：清
体裁：五言绝句

绽蕊定秋金，舒英更夜玉。小窗几研间，足当葩经读。
题洋菊四十四种 其九 紫云毬
作者：弘历
朝代：清
体裁：五言绝句

凌寒蕤日精，种疑来背明。绣毬更何若，令人缅西京。
题洋菊四十四种 其二 绒锦心
作者：弘历
朝代：清
体裁：五言绝句

黄华自有瓣，何来紫且筒。陶潜应不识，海西异篱东。
题洋菊四十四种 其二十 金背红
作者：弘历
朝代：清
体裁：五言绝句

藏之不异赤，相其宛亦金。曰莲必玉井，方许结同心。
题洋菊四十四种 其二十一 粉玉环
作者：弘历
朝代：清
体裁：五言绝句

连城拟赵玉，终古并春兰。祗恨餐英往，君王未赐环。
题洋菊四十四种 其二十七 簇银针
作者：弘历
朝代：清
体裁：五言绝句

饶有冰雪姿，略无锦绮缛。性与磁石同，银针此非曲。
题洋菊四十四种 其二十三 荔枝台
作者：弘历
朝代：清
体裁：五言绝句

品入戴氏礼，格拟陈家奇。翻遍君谟谱，如何此偶遗。
题洋菊四十四种 其二十九 茜牙盘
作者：弘历
朝代：清
体裁：五言绝句

靃靡凌金飔，丰茸香晚节。便拟象牙为，还免雷惊裂。
题洋菊四十四种 其二十二 碧霞剪
作者：弘历
朝代：清
体裁：五言绝句

月魄和霜伴，霞衣称体裁。佩兰徒酿酒，故识非仙材。
题洋菊四十四种 其二十五 赛姚黄
作者：弘历
朝代：清
体裁：五言绝句

赭色如琥珀，名称姚家黄。却疑笑鼠姑，难共凌秋霜。
题洋菊四十四种 其二十八 海红莲
作者：弘历
朝代：清
体裁：五言绝句

团毬簇稠叠，卷筒舒蓓蕾。韎韐殊赩然，原出大红海。
题洋菊四十四种 其二十六 月露团
作者：弘历
朝代：清
体裁：五言绝句

月光依素团，露气霏芳蕊。香色有无中，绝胜春园李。
题洋菊四十四种 其二十四 鹤翎素
作者：弘历
朝代：清
体裁：五言绝句

临风素氅飘，翴翩足有致。羽客过丛前，芝兰本同契。
题洋菊四十四种 其五 万点红
作者：弘历
朝代：清
体裁：五言绝句

嫣红缀粉英，细垂如线络。不似春园花，风吹惜摇落。
题洋菊四十四种 其八 雪莲台
作者：弘历
朝代：清
体裁：五言绝句

白质非艳色，一般秀气钟。设以莲华拟，惟应太华峰。
题洋菊四十四种 其六 珊瑚枝
作者：弘历
朝代：清
体裁：五言绝句

海网罗珍物，正色霏芳茸。石崇铁如意，欲击笑无从。
题洋菊四十四种 其十 密蜡莲
作者：弘历
朝代：清
体裁：五言绝句

层层千叶攒，其大盈周尺。堪方君子花，肯共王孙陌。
题洋菊四十四种 其十一 佛手黄
作者：弘历
朝代：清
体裁：五言绝句

状如兜罗绵，不啻标十指。设欲示迦叶，转恐拈不起。
题洋菊四十四种 其十七 紫流苏
作者：弘历
朝代：清
体裁：五言绝句

葳蕤垂宝缀，覼缕紫玉悬。女夷作璎珞，惟应献金仙。
题洋菊四十四种 其十三 桂丛紫
作者：弘历
朝代：清
体裁：五言绝句

侔色擎金粟，题品忆瓯瓷。小山芳未歇，雅合协埙篪。
题洋菊四十四种 其十九 玉井莲
作者：弘历
朝代：清
体裁：五言绝句

粉画未闻赵，花疏亦漏嵇。莫惊终寂寞，说项有昌黎。
题洋菊四十四种 其十二 红伞盖
作者：弘历
朝代：清
体裁：五言绝句

一轮日可赊，三径霜还傲。偃盖称亦得，与松固同操。
题洋菊四十四种 其十五 麝香盂
作者：弘历
朝代：清
体裁：五言绝句

质是球琳质，芳为都荔芳。满盂盛宝露，岂复异琼浆。
题洋菊四十四种 其十八 卷云绡
作者：弘历
朝代：清
体裁：五言绝句

讵出鲛人室，应成织女机。素娥虽耐冷，裁作五铢衣。
题洋菊四十四种 其十六 搓粉妆
作者：弘历
朝代：清
体裁：五言绝句

盛鬋飘闹扫，笑靥晕唇脂。夜来晓妆就，格态相然疑。
题洋菊四十四种 其十四 杏子黄
作者：弘历
朝代：清
体裁：五言绝句

绿叶皆琼缬，黄花比杏能。秋华复秋实，真不愧家丞。
题洋菊四十四种 其四 承露盘
作者：弘历
朝代：清
体裁：五言绝句

露重金�候，承来珠颗匀。却殊汉宫物，泣下铜仙人。
题洋菊四十四种 其四十 秋水霞
作者：弘历
朝代：清
体裁：五言绝句

落霞为气韵，秋水是精神。若在滕王阁，应逢腹藁人。
题洋菊四十四种 其四十一 颤红翘
作者：弘历
朝代：清
体裁：五言绝句

仪凤将呈瑞，舞鸾亦致荣。云翘如掠鬓，合付董双成。
题洋菊四十四种 其四十三 晚酣霜
作者：弘历
朝代：清
体裁：五言绝句

屈平早成词，罗含还有宅。晚节正酣霜，团团洞庭色。
题洋菊四十四种 其四十二 缕金葵
作者：弘历
朝代：清
体裁：五言绝句

绿叶扶黄花，品格如卫足。向日心不无，附炎志所恧。
题洋菊四十四种 其四十四 舞绛丝
作者：弘历
朝代：清
体裁：五言绝句

袅袅复脩脩，游丝万点柔。出奇虽别致，一例总禁秋。
题洗砚池·其一
作者：弘历
朝代：清
体裁：七言绝句

会稽昨见墨池传，重过琅琊忆晋贤。旧里方塘称洗砚，得名应在永和前。
题洗砚池·其三
作者：弘历
朝代：清
体裁：七言绝句

泽笔留称疑信半，更闻父旷已南迁。龙跳自是从童习，况距兰亭祇卌年。
题洗砚池·其二
作者：弘历
朝代：清
体裁：七言绝句

堪寻故宅羲之导，江北由来度外存。可惜茂弘终不用，陈頵曾已进名言。
题洛阳都亭
作者：弘历
朝代：清
体裁：古风

洛阳都亭名自故，云是文纪埋轮处。豺狼当道置狐狸，十五事陈逆当路。王家炯鉴何曾悟，连踵云台身犯雾。鸢肩豺目志跋扈，广陵出守单车去。尚胜杜乔及李固，位至三公乏匡助，瘐死狱中应悔误。
题洪迈澄泥玉堂砚
作者：弘历
朝代：清
体裁：七言绝句

席上珍经景卢用，尔时著述许淹通。钦宗纪颇本孙觌，不韪合教辟晦翁。
题浴兰轩
作者：弘历
朝代：清
体裁：七言绝句

建兰虽异楚骚兰，辨古徒精返俗难。松雪犹为花五出，笑他朱注未曾看。
题浴兰轩
作者：弘历
朝代：清
体裁：五言律诗

阐福寺之左，有轩太液傍。翰臣数古典，拟额浴兰汤。怀悃偶怜屈，修灵岂慕梁。漫言春尚早，盆箭簇温长。
题浴兰轩
作者：弘历
朝代：清
体裁：五言律诗

面临真海沆，背峙假山峨。窗镜画图展，几芸书史罗。循名花叶辨，探节日风和。井渫求明恻，因之忆九歌。
题海云雪径探春图
作者：弘历
朝代：清
体裁：七言绝句

寻遍山凹复水涯，雪香雪色会于斯。下驴非怯溪桥过，折得先春第一枝。
题消夏图
作者：弘历
朝代：清
体裁：七言律诗

纤尘不到读书堂，座拥芸编发古香。商鼎周彝自典重，槛葩苑树相芬芳。鱼儿泳浦分菱面，荔子堆盘擘药房。讵解怨咨忧暑雨，高人赢得小年长。
题涉趣楼
作者：弘历
朝代：清
体裁：七言绝句

偶额书楼曰涉趣，山容水态满名园。渊明语祗能从半，志在重华辟四门。
题涵元殿
作者：弘历
朝代：清
体裁：五言律诗

一元涵万汇，斯殿更涵元。义若符乾德，心因企善源。况当春以始，愿阐福之门。实政袪虚语，十行宁靳恩。
题涵元殿
作者：弘历
朝代：清
体裁：五言律诗

朵殿趯台中，胜朝规制崇。乘除馀想像，景物渐冲融。且勒杨稊绿，已薰梅萼红。贞元消息处，橐籥具鸿功。
题涵元殿
作者：弘历
朝代：清
体裁：七言律诗

涵元义寓涵元气，元气之涵岂易言。必也已私净以去，乃能天理静而存。试看即景春将发，都契无形道作原。可不对时物思育，宁徒依例诏颁温。
题涵元殿
作者：弘历
朝代：清
体裁：五言律诗

趯台中正殿，题额曰涵元。即景春方孟，会心道与存。阳舒气以始，仁实政之原。一念周九宇，吾民可被恩。
题涵元殿
作者：弘历
朝代：清
体裁：五言律诗

趯台贻胜国，庭树百年枝。古殿临中正，新题易柍楣。瓦阴馀积雪，帘额煦春曦。物物涵元化，钦哉茂对时。
题涵春室
作者：弘历
朝代：清
体裁：古风

春节虽迟日，春意递新年。雪积祥玉花，爆腾瑞霭烟。宫城近六街，市语何喧阗。昨岁幸遇丰，物价平于前。婚嫁率乘时，景象熙京廛。可遽云返朴，通经贵达权。
题涵春室
作者：弘历
朝代：清
体裁：古风

闻之昔贤言，人心小天地。曰元长四德，曰春首四气。于心斯为仁，百虑而一致。题室匪即景，顾名愿思义。凭轩韶律昌，是为万物备。
题涵漪斋
作者：弘历
朝代：清
体裁：五言律诗

傍岸因舣舫，步庭便至斋。本缘暇游目，遂用憩开怀。縠影拟谁织，镜光不藉揩。观澜如读孟，当识理为皆。
题涵漪斋
作者：弘历
朝代：清
体裁：古风

复降忽在原，在原且临水。回望玉峰塔，岧峣天半矣。入影宛波心，上下空明视。高斋一凭揽，揽景穷其理。风到自成文，倚吟有若此。
题涵漪斋
作者：弘历
朝代：清
体裁：五言律诗

水榭近池塘，窗含潋滟光。月来相镜鉴，风过自文章。荇叶全舒藻，荷花欲吐香。掞笺时对处，得句亦非常。
题涵漪斋
作者：弘历
朝代：清
体裁：古风

言将游山北，水斋路必经。本自无所忙，何妨小憩停。新水漾明漪，动影晃檐楹。隔年见此致，殊关今昔情。咄哉斯言失，今昔原假名。
题涵漪斋
作者：弘历
朝代：清
体裁：七言律诗

路便山西小试游，溪斋临水可通舟。已看眨眼两年别，不碍摛词七字留。佳景欲吟情尚涩，前春回忆泪难收。无非侍赏承欢处，睨对壁题畏举头。
题涵漪斋
作者：弘历
朝代：清
体裁：五言律诗

近水背山堂，画姿与练光。恬情生几榻，净照在池塘。岂必因风绉，端宜印月凉。每来不暖席，此景待谁偿。
题涵漪斋
作者：弘历
朝代：清
体裁：古风

降岑复登舟，沿缘至水阁。兴言小坐憩，凭揽漪澜作。舟行岂无澜，其内观非乐。座中物外观，涵趣觉广博。因忆东坡记，超然兴同托。
题涵碧斋
作者：弘历
朝代：清
体裁：五言律诗

山中艰得水，得水即称佳。况此居然沼，因之搆以斋。波澜不生意，清泚镇澄怀。馀泽石沟出，犹听琴律谐。
题涵远斋
作者：弘历
朝代：清
体裁：古风

斋近御湖遥，湖光漾数顷。因以涵远名，涵远意堪省。虽云有波澜，其渊本至静。一心应万物，可能于是等。更以忆南方，春雨沾诚幸。继此可时若，冀解吾民眚。心与波同远，所涵异殊迥。
题涵雅斋
作者：弘历
朝代：清
体裁：五言律诗

书屋四宜侧，有斋涵雅称。窗明满留日，池净半馀冰。最合读书好，底誇似画能。近教协律吕，纳景总堪徵。
题淀祠旁行馆八景 其一 静宁斋
作者：弘历
朝代：清
体裁：七言律诗

祠旁隙地搆轩厅，庆落斯干翠跸停。成事由来遵不说，舆情亦祇付权听。讵欣室宇兹临憩，实䭭波澜永静宁。大吏传宣前席问，水乡民气可苏醒。
题淀祠旁行馆八景 其七 澄渌池
作者：弘历
朝代：清
体裁：四言诗

春冰既泮，春水方新。澹澹澄渌，依依可人。七十有二，名难尽识。淀祠卜兹，会极归极。踠丝绿柳，罨画红栏。日丽风和，亦不波澜。有鱼于渊，或跃以起。触景成吟，如是而已。
题淀祠旁行馆八景 其三 惠畅楼
作者：弘历
朝代：清
体裁：五言绝句

惠风和畅日，春水绿波时。物意皆自得，吾民可若斯。
题淀祠旁行馆八景 其二 颐庆堂
作者：弘历
朝代：清
体裁：五言律诗

江国悠而远，淀池近且便。三春奉游豫，一例御舟船。祝嘏吏民切，颐和定省虔。欢心同众吁，慈寿永千年。
题淀祠旁行馆八景 其五 问源亭
作者：弘历
朝代：清
体裁：古风

引淀进墙闸，闸处斯源耳。若论淀之源，奚啻千百里。拘墟源则近，达观源则瀰。隙中观斗者，胜负安知彼。子瞻著名言，早揭斯亭旨。
题淀祠旁行馆八景 其八 引薰廊
作者：弘历
朝代：清
体裁：古风

溪上有楼亦有堂，谁其引之曰有廊。展步既平循窈窕，游目无阂赏烟光。南风薰兮将作矣，茅土时兮安有此。
题淀祠旁行馆八景 其六 延清阁
作者：弘历
朝代：清
体裁：六言诗

云廊一曲一折，埼岸既高既低。延得三春清景，遂成六字新题。
题淀祠旁行馆八景 其四 互镜轩
作者：弘历
朝代：清
体裁：七言绝句

两水夹明镜此同，跨河中搆敞轩通。却因喻鉴思唐帝，不是临风怀谢公。
题淑清院
作者：弘历
朝代：清
体裁：五言律诗

右社近西苑，乘舆取便临。更衣因小憩，问政敢忘钦。惟是惕乾意，而非山水心。韶春未言鬯，院额特知音。
题淑清院
作者：弘历
朝代：清
体裁：古风

每来淑清院，无不咏淑清。兹来会心别，不觉敬畏生。淑有善之理，清实国之称。以善治国政，万民蒙太平。然斯岂易哉，在敬天爱氓。两字训奕世，羹墙仰圣情。
题淑清院
作者：弘历
朝代：清
体裁：七言律诗

液池东岸有墙门，路便恒因入缭垣。底识韶光萃书室，为瞻奎画丽文轩。清斯未鬯春方报，淑则非枯景可论。两字鸿章该造物，主人诚善体乾元。
题淑清院
作者：弘历
朝代：清
体裁：五言律诗

紫光将赐宴，待备淑清宜。春稚恰如此，昔阴迅若斯。唐花识生意，人柳复初时。善矣未妍际，尧情正可思。
题深宁堂
作者：弘历
朝代：清
体裁：五言律诗

庭松傲冬绿，阶草向阳青。又是对韶淑，于焉惬性灵。怡情逢辄戒，得句写还停。民隐心常念，深思所以宁。
题深宁堂
作者：弘历
朝代：清
体裁：五言律诗

径曲兴非浅，堂安居得宜。有书义堪玩，弗画景供披。偃仰遑耽逸，徘徊繄永思。深宁愿九宇，讵取一身怡。
题深宁堂
作者：弘历
朝代：清
体裁：七言绝句

深处宁为君道美，民安物阜政之基。九州四海期如是，图易思艰念在兹。
题深宁堂
作者：弘历
朝代：清
体裁：古风

诘屈石蹊深乃致，蹊深得堂宁以久。几卷芸香常插架，数朵梅芬亦植缶。境既如是心岂殊，尘襟洗尽忘外诱。悚然自谓此失言，万民深计诚宁否。
题淳化轩
作者：弘历
朝代：清
体裁：七言律诗

两廊石版壁安全，精覈过于王氏编。嗜古因之频阅古，引年冀以待他年。分阴堪遣万几暇，尺宅恒惺方寸田。虽曰宋宗无可企，以言淳化亦应然。
题淳化轩
作者：弘历
朝代：清
体裁：七言律诗

如翼两廊砌帖版，苕华阅古作清供。讵希治世符黄帝，匪学纪年慕宋宗。屏展太湖得怪石，画栽台岭徙奇松。他时结愿斯娱老，此日铭心敢懈恭。
题淳化轩
作者：弘历
朝代：清
体裁：七言律诗

宫宁寿御园淳化，都为菟裘娱老居。数岁以前豫立者，一年已近即真予。天恩独厚鉴由始，众意虽殷志践初。廿五竟符八六愿，岂容易得漫虚誉。
题淳化轩
作者：弘历
朝代：清
体裁：五言律诗

轩堂咫尺近，两掖曲廊连。模帖虽无暇，翻书则有缘。莲壶迟昼永，梅缶识春妍。他日倦勤处，期之以廿年。
题淳化轩
作者：弘历
朝代：清
体裁：七言律诗

阁帖欣犹善本全，几馀考订为重镌。墨华辉映题轩扁，石刻珍藏嵌壁砖。阅古于焉阅岁月，赏心何异赏云烟。颐居倘得遂初愿，陶写端知胜管弦。
题清可轩
作者：弘历
朝代：清
体裁：古风

山右舣木兰，山阴登石洞。率以路之便，亦缘情所钟。然而缺题咏，又阅四年空。是因鲜馀暇，兼恐徒劳众。为君岂易哉，适意戒心纵。吟成命返舆，尹句忆常诵。
题清可轩
作者：弘历
朝代：清
体裁：古风

新春足馀閒，游山消四刻。攀跻众已劳，岩轩于以息。奚藉春物芳，爱兹太古色。譬如灵圉流，千岁面常泽。属咏此恒多，满屋壁待泐。
题清可轩
作者：弘历
朝代：清
体裁：古风

每历山阴无不至，一室之清可人意。轩中石壁万古苍，壁上苔茵四时翠。冬入则温夏入凉，惟有春来盎和气。示异而复示以同，合造化工纯且粹。坐弗暖席便言去，于理宜然未深愧。
题清可轩
作者：弘历
朝代：清
体裁：七言律诗

轩搆山阴路必经，无妨顺便小延停。壁苔不改四时绿，砌草全滋过雨青。冬自常温夏偏冷，画难为色句奚形。玉泉一例标神秀，回望宁须较尹邢。
题清啸堂
作者：弘历
朝代：清
体裁：七言绝句

天籁落空地籁应，气求于此理原彰。至音盖莫愈乎此，何必区区学啸章。
题清娱室
作者：弘历
朝代：清
体裁：七言律诗

为室由来必有邻，书轩山近步廊循。取之左右适其可，耐以周旋任彼真。过雨山容翠如濯，摇风树韵静而伦。清娱欲得心无滓，养此寸田福万民。
题清宜堂六韵
作者：弘历
朝代：清
体裁：五言排律

一路行营驻，毡庐按顿移。匪图已躬豫，底用殿堂为。再可然多矣，偶居实愧之。所欣犹朴尚，颇觉与清宜。吏治以时验，民情随处咨。明将出山海，东望早心驰。
题清宜堂叠戊戌旧作韵
作者：弘历
朝代：清
体裁：五言排律

雄关今日进，行馆跸因移。一宿原新驻，五言叠旧为。前年驹过耳，半榻蝶安之。吏治验何若，民风问所宜。粗能足衣食，颇觉少嗟咨。故国渐以远，回瞻魂欲驰。
题清怀堂
作者：弘历
朝代：清
体裁：六言诗

行馆率具别院，燕息图豫东朝。是处搆成未至，兹来回忆增焦。种树已云苍蔚，对花惟见寂寥。不可无言归去，有言亦祇无聊。
题清旷斋
作者：弘历
朝代：清
体裁：古风

诡石奇松间，寻径极窈窱。既至坐斋窗，旷如俯云表。四邻高下峰，一望归了了。乃知不因艰，得易理实少。目旷心始清，斯理更宜晓。
题清旷楼
作者：弘历
朝代：清
体裁：七言律诗

楼阁频教选字题，寓怀触目致非齐。讵惟揽景耽閒赏，亦曰因心喻敬跻。清则无私近仁矣，旷斯有受廓公兮。长吟岂学程朱语，质以程朱却可稽。
题清晖阁
作者：弘历
朝代：清
体裁：五言律诗

寝室相连近，明窗向所依。祈年斯惕息，咨政每宵衣。难觉心神晏，徒看图史围。春光犹未冶，真是对清晖。
题清晖阁
作者：弘历
朝代：清
体裁：七言律诗

高阁清晖寝殿傍，多年恒与坐相羊。忧霖望雨题何夥，惕夕乾朝政每蘉。植绿蕉惟爱听飒，补新松亦渐成苍。那辞两鬓添霜白，犹励初心勉未遑。
题清晖阁四景 其一 松云楼
作者：弘历
朝代：清
体裁：七言绝句

矮屋层铺得号楼，仰观阁脊尚翘头。子舆寸木诚良喻，为展芸编勉进脩。
题清晖阁四景 其一 松云楼
作者：弘历
朝代：清
体裁：七言绝句

阁前隙地狭而长，点缀聊为小景偿。恰似倪迂展手卷，补松虽稚亦含苍。
题清晖阁四景 其一 松云楼
作者：弘历
朝代：清
体裁：七言绝句

阁对横陈石壁修，因高新筑两层楼。隔墙延得松云意，小许居然胜一筹。
题清晖阁四景 其三 涵德书屋
作者：弘历
朝代：清
体裁：七言绝句

书屋刚容方丈宽，慎修勤浴敢图安。其栥斧藻犹惭若，漫拟东京八殿看。
题清晖阁四景 其三 涵德书屋
作者：弘历
朝代：清
体裁：七言绝句

假山上筑小精庐，棐几消閒可课书。韩愈曾因著原道，据之二者合谁欤。
题清晖阁四景 其三 涵德书屋
作者：弘历
朝代：清
体裁：七言绝句

插架宁须三万多，会心一卷足研摩。可知进德即修业，涵养未醇叹若何。
题清晖阁四景 其二 露香斋
作者：弘历
朝代：清
体裁：古风

假山有真树，秋露零瀼瀼。高下缀枝叶，沆瀣凝珠光。宁须诩其甘，讶可裛其香。玲珑石窍间，然疑即上皇。硬黄待挥毫，却愧米襄阳。
题清晖阁四景 其二 露香斋
作者：弘历
朝代：清
体裁：七言绝句

朴斋十笏岂须多，饶有窗前花木罗。一雨不惟苏禾黍，朝来浥露满芳柯。
题清晖阁四景 其二 露香斋
作者：弘历
朝代：清
体裁：七言绝句

雨足园林露气浓，叶芬花郁滴重重。南方新贡芽茶到，却可收烹助净供。